text:
Ingi Samuelsen
06.06.2017 - 10:03
Tíðindi > Uttanlands > Politikkur
Donald Trump forseti eigur ikki at vera vælkomin á almenna vitjan í Stórabretlandi. Tað heldur borgarstjórin í London, Sadiq Khan, ið er av teirri meining, at virðini hjá amerikanska forsetanum ikki hóska til tey bretsku.
- Eg heldi ikki, at vit skulu rulla reyðu langmottuna út fyri forseta USA, tí hansara áskoðanir stríða móti øllum tí, vit standa fyri, sigur hann sambært The Guardian.
Atfinningarnar frá Khan koma eftir at amerikanski forsetin á Twitter legði eftir borgarstjóranum eftir yvirgangsálopið í London um vikuskiftið.
’Minst sjey deyð og 48 særd í yvirgangsálopi, og London-borgarstjórin sigur, at ongin orsøk er til at óttast!’, skivaði Trump á Twitter um vikuskiftið
Les eisini: Trump leggur eftri London-borgarstjóranum eftir álop
Í fyrstu atløgu vildi borgarstjórin ikki gera viðmerkingarnar til atfinningarnar frá Trump og segði, at hann hevði annað at gera enn at taka støðu til tweet’ini hjá Trump, sum hann segði vórðu tikin burtur úr samanhanginum.
Men nú sigur borgarstjórin, at Trump eigur at setast upp á pláss, tí hann er farin um markið.
- Trump fer skeivur á nógvum økjum, sigur Sadiq Khan.
Bretski forsætisráðharrin, Theresa May, hevur vart borgarstjóran og sigur sambært The Guardian, at hann ’ger eitt gott arbeiði, og at siga nakað annað er skeivt’.
Amerikanski forsetin væntast á vitjan í Bretlandi seint í summar ella í heyst, skrivar dr.dk.


c: text/html

text:
Vælkomin á ráðstevnu, Edmund
Edmund Joensen, fyrrverandi fólkatingsmaður hjá Sambandsflokkinum, gevur ilt av sær í einum lesarabrævi á VP fyrr í kvøld, har hann m.a. sigur, at Tjóðveldi talar fyri at seta aðrar enn eina føroyska grundlóg í gildi í Føroyum.
Hann sigur seg enntá hava frætt, at talan er um eina katalanska.
Um hann hevur droymt hetta um vikuskiftið ella kanska við vilja pentað hesa røvarasøguna saman, er ilt at gera av, men heilaspuni er hon ið hvussu er.
Ongin í Tjóðveldi hevur nakrantíð tosað um annað enn at seta eina føroyska grundlóg í gildi í Føroyum, um meiriluti annars fæst fyri tí á eini fólkaatkvøðu.
Mær tykir, at Edmund Joensen er vorðin heldur perpleks av, at Tjóðveldi fyrr í dag boðaði frá, at ráðstevna verður um tjóðskaparligan sjálvsavgerðarrætt í Norðurlandahúsinum fríggjadagin 12. oktober, har umboð úr Ný Kaledonia, Skotlandi, Katalonia og Føroyum verða við.
Ráðstevnan er almenn, og atgongdin er ókeypis. Edmund er hjartaliga vælkomin á ráðstevnuna at lýða á tað, sum har verður borið fram. Har verður eisini høvi at hoyra poltikarar úr øðrum tjóðum greiða frá støðuni í heimlondunum og teirra støðu til sjálvsavgerðarrætt.
Ongin luttakari forpliktar seg til meiri enn at lurta eftir tí, sum verður borið fram.
Sum eg lesi viðmerkingina hjá Edmundi Joensen, hevur hann ríkiligt av plássi fyri einum víðkaðum sjónarringi.
Magni Arge, fólkatingsmaður hjá Tjóðveldi

robotstxt: allowed

filter: keep


text:
Eftirlønin hjá limunum í Føroya Arbeiðarafelag er skipað í eina lívrentuskipan.
Eftirlønargjalidð sum er 10 %, skal arbeiðsgevarin rinda afturat lønini samstundis sum lønin verður flutt á konto nr. Eik Banki 9181-480.302.9
Hetta er galdandi fyri øll sum arbeiða innan sáttmálaøkið hjá Føroya Arbeiðarafelag, óansæð aldur.
Eftirlønargjald til pensiónistar frá 01.01.2014
Feløgini á privata arbeiðsmarknaðinum - FA, HAF, HAK, KAMF og KLKV øðrumegin og FAG hinumegin, eru samd um, at tey, sum hava nátt fólkapensiónsaldur, fáa ístaðin upphæddina, sum skuldi verið flutt sum eftirløn, útgoldna sum løn. Áðrenn upphæddin verður goldin, verða gjøld, sum skulu rindast samstundis sum lønin, tikin av upphæddini, soleiðis at útreiðslan hjá arbeiðsgevara verður óbroytt.
Tað vil siga, at pr. 1. januar 2018 verða 8,58 % løgd omaná lønina hjá tímaløntum og og 9,43 % løgd omaná lønina hjá teimum, sum halda feriu við løn. (280818)


text:
Í málrøkt leggja vit m.a. dent á at varðveita málsliga bygnaðin, so at smámunir í meiningini verða varðveittir eitt nú í bending.
Til dømis eigur vanliga at vera samsvar millum setningsliðir, sum onkursvegna hoyra saman. Heldur enn at tveita endingar burtur og siga t.d.: "Hann er størst, teir eru størst," ella "Tær eru best, eg helt hana vera best," siga vit, at "hann er størstur", "teir eru størstir", "tær eru bestar", "eg helt hana vera besta".
Vit siga: Hann tosaði fyri seg sjálvan, hon fyri seg sjálva, tær fyri seg sjálvar - heldur enn alt fyri seg sjálvan (sum er kallkyn í eintali).


text:
Orð og lag: Trille Bodil Nielsen
Týtt úr donskum: Hanus Kamban
1. Millum bilarnar,
sum strúka alt ov nær,
við síni nýggju tasku gongur hon og lær.
Mitt í meldrinum í býnum
gongur sólin mín og skínur.
Eg eigi mær eitt akker,
eg eiti mær eitt tímaglas,
eg eigi eina sól
so bjarta.
2. Leiðin heim tað er ein ferð um ríkir fjar.
Ja, tú skuldi bara vitað alt, hon sær.
Gravkýr glepsa eftir henni,
teir selja fisk á Kongabrúnni.
Eg eigi…
3. Tá hon heilskapað úr býnum sloppin er,
áðrenn av eg veit, hon gjøgnum túnið fer.
Hon hevur longu mist tveir jakslar,
hon sigur ongum, hvar hon hevur lagt teir.
Eg eigi…
4. Kom, mín lítla sól, og bræð burt móðursút.
Kom, mítt bryggjubál, sum aldri kólnar út.
Tú, sum ert kveikt í lívi mínum,
ja, tað ber til í búki sínum
at smíða sær eitt akker,
at stoypa sær eitt tímaglas,
at tendra eina sól
so bjarta.


text:
Orð: G. Matteus
Týtt: Petur William Háberg
1. Til krossin kom, tú arma sál, sum líður
so svárt av syndakvølum nátt og dag.
Ein sælan frið tú fekst, sum fáfongt stríðir,
um tú í trúgv til Jesus vildi sæð.
Kom, boygg teg niður, síggj hans neyð og pínu,
tá fyri teg hann mildur lív sítt gav,
:,: hann loysir teg frá synd og byrði tíni,
alt tað, sum tyngir teg, tá fellur av. :,:
2. Guds kærleiksboðan allan dagin ljóðar,
hann rættir sínar faðirarmar út
og kallar kring um heimin sálir móðar
at koma – sløkt har verður sorg og sút.
Áh, lurta, tú, sum honum bakið vendir,
ein dagur kemur, tá tú ei fært valt,
:,: men bankandi við himmaldyrnar stendur –
tó ævigt útistongdur vera skalt. :,:


text:
Lag: Silas J. Vail
Týtt: Victor Danielsen
1. Heimá og framá vit fylgjast í dag,
staðin í trúnni vit sjá;
og fyri Guds ríki vit stríða so glað,
hvílu vit skjótt skulu fá.
Kongurin førir vár her,
vísur tí sigurin er;
ja, heimá og framá vit fylgjast í dag,
staðin í trúnni vit sjá.
2. Kongurin sendir á okkara veg
hjálp og mangt troystandi orð;
hann sigur: Ver tryggur, við tær eri eg,
stíg tú bert í míni spor!
Tann, sum á Gud hevur bygt,
hvílir í trúnni so trygt;
ja, Kongurin sendir á okkara veg
hjálp og mangt troystandi orð.
3. Hugfallist eingin, um stríðið er hart!
Sigurin størri er tá;
hoyr lyftið: Um trúgvur til deyðan tú vart,
krúnuna tá skalt tú fá!
Farið í stríðið tí trygt,
vísið ei iva, ei frykt!
Nei, hugfallist eingin, um stríðið er hart!
Sigurin størri er tá.
4. Lat okkum ferðast í bróðurskaps ond,
stíga í Meistarans spor!
Og sært tú, eg snávi, mær rætt tína hond,
tala eitt hjálpandi orð!
Ristist mín hond og mítt knæ,
styðja meg, tá tú sært tað!
Ja, lat okkum ferðast í bróðurskaps ond,
stíga í Meistarans spor!
5. Hugsið, tá einaferð málið er nátt,
heimið har uppi at sjá!
Tá heysta vit tað, sum við tárum er sátt,
eru sum droymandi tá,
standa við hørpu í hond
glað á tí skínandi strond;
ja, hugsið, tá einaferð málið er nátt,
heimið har uppi at sjá!
6. Prís veri honum, sum fongslið upp læt,
fangarnar frælsi læt fá!
Fast bundin av Satan í leinkjum eg sat,
inntil eg Gudslambið sá;
alt tað, sum lovsyngja kann,
syngi og tali um hann!
Ja, prís veri honum, sum fongslið upp læt,
fangarnar frælsi læt fá!


text:
Tróndur Kragesteen helt bestu snarrøðuna
Á 11. Vísindavøkuni vóru fleiri kend tiltøk, sum hava verið áður, men tað vóru eisini fleiri nýggj tiltøk.
Fyri fyrstu ferð varð skipað fyri kapping í postara snarrøðum. Talan var um framløgu, sum í mesta lagi kundi vera 150 sekund og sum skuldi vera um ein ávísan postara ella vísindaliga plakat.
Seks fólk høvdu tikið av avbjóðingini at kveikja áhugan hjá áhoyrarunum fyri júst teirra postara. Tey hildu seg so væl til ásettu tíðina, at tað ikki var tørvur á hjá orðstýraranum at steðga teimum. Bæði framløgur og postarar vóru sera ymisk, og tað skiltist á áhoyrarunum, at tey hildu hetta vera eitt stuttligt tiltak.
Tá framløgurnar vóru lidnar, metti ein dómsnevnd um avrikini. Í dómsnevndini vóru Uni Árting frá Jarðfeingi og Fróðskaparsetrinum, Rannvá Winkler frá Tjóðsavninum og Dagmar Joensen-Næs frá Granskingarráðnum. Tey vóru samd um, at talan var um góðar framløgur og at tað var tætt millum fleiri framløgur.
Dómsnevndin valdi at heiðra Trónd Kragesteen frá Fiskaaling fyri framløguna, sum bæði var stuttlig og upplýsandi við fleiri góðum, og greiðum dømum. Umframt heiðurin fekk Tróndur handað eitt gávukort.
Postarin hjá Tróndi við heitinum ”Sjóvarfalsdrivið smittusamband millum aliøkir í Føroyum” sæst her
Snarrøður vanligt søluamboð
Hetta slagið av framløgum er kent frá vísindaligum ráðstevnum, har granskarar í hópatali koma við postarum við kunning um teirra gransking. Fyri at kunna hinar luttakararnar skjótt um, hvørji evni eru á skrá, sleppa granskarnir at brúka eina lítla løtu, frá 1-3 minuttir, at greiða frá. Hetta verður ofta kallað “poster pitch” og er hugtakið, sum vit hava umsett til postara snarrøður.


text:
Pætur Hjalmar Evensson 13.10.2018 (23:00)
Lukas er tvífaldur heimsmeistari í Counter-Strike
23 ára gamli Lukas Egholm Rossander, sum hevur føroyska mammu, er ein sonn heimsstjørna í e-sporti. Hann er partur av víðagitna danska Astralis liðnum, sum fyri stuttum vann heimsmeistaraheitið í skjótispælinum, Counter-Strike: Global Offensive.
Í Vikuskiftis Sosialinum fortelur hann um, hvussu tað var at vinna størstu kappingina í Counter-Strike í heiminum fyri aðru ferð, og eisini fortelur hann um lívið sum yrkisgeymari.
- Tað krevur ótrúliga nógv at vera yrkisgeymari. Tað snýr seg ikki bara um at sita framman fyri einari teldu átta tímar um dagin, sigur Lukas, sum bæði hevur fysioterapeut, kostráðgeva, ítróttasálarfrøðing og fjølmiðlafólk aftanfyri seg.
Les longri samrøðu við hálvføroyska heimsmeistaran í Vikuskiftis Sosialinum, har stórt tema er um e-sport, sum enn ikki er ein ítróttagrein í Føroyum, eins og tað er í fleiri øðrum londum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Áki Bertholdsen 22.09.2014 (12:08)
Miðflokkurin setir treytaleyst krav
Miðflokkurin fer ikki í eina samgongu eftir næsta løgtingsval, uttan at hinir samgonguflokkarnir vilja ganga undir ófrávíkiligt krav frá Miðflokkinum.
Tað staðfestu teir báðir tinglimirnir hjá flokkinum, Bill Justinussen, og Jenis av Rana, floksformaður, á fólkafundinum í Runavík um vikuskiftið.
Í hesi samgonguni hevur Miðflokkurin vetorætt í tí, sum kunnu kallast etisk mál.
Tað merkir, at ongar broytingar skulu gerast í rúsdrekkalóg ella fosturtøkulóg uttan at Miðflokkurin góðtekur tað.
Tað merkir eisini, at samkynd skulu ikki sleppa at giftast.
Í samgonguni bundu Sambandsflokkurin, Fólkaflokkurin, og eisini Sjálvstýrisflokkurin so leingi tað vardi, at ongin tinglimir skuldi atkvøða fyri uppskotum um broytingar á etiska økinum.
Annars plagdu flokkarnir lata hvønn tinglim sær atkvøða eftir síni egnu sannføring í etiskum málum.
Hesin vetorættur hjá Miðflokkinum í etiskum málum hevur verið ógvuliga umstríddur, serliga, serliga í sambandi við at uppskot um at loyva samkyndum hjúnalagi, varð lagt fyri Løgtingið.
Tá vórðu tinglimir í samgonguni, sum annars tóku undir við málinum, tvingaðir at atkvøða nei sambært avtaluni við Miðflokkin.
Og tað hevur fingið tinglimir úr fleiri flokkum at bedýra, at ein ein slík avtala um vetorætt verður aldrin gjørd aftur
Og á fólkafundinum ger teir báðir í Miðflokkinum greitt, at Miðflokkurin fer at seta sama treytaleysa krav eftir næsta løgtingsval.
Tey etisku málini eru okkara grundstøðið og har fara vit aldrin at slaka, sigur Jenis av Rana.
- Á etiska økinum finst eingin neyðsemja og fara vit at samstarva, er tað ein treyt, at vit verða hoyrd á etiska økinum, segði Bill Justinussen.
Men hann staðfestir samstundis, at afturfyri er Miðflokkurin til reiðar at strekkja seg rættiliga langt á øðrum økjum.
- Vit krevja, at aðrir flokkar skulu rinda ein prís fyri at samstarva við okkum, men afturfyri eru vit til reiðar at rinda prísin á øðrum økjum.
Jenis av Rana leggur afturat, at eitt er, hvat flokkar siga nú, men tá ið valið hevur verið, boyggja teir seg ímóti hvørjum øðrum, tí soleiðis er fólkaræðið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text: Magnus Jákupsson úr Havnar Svimjifelag svam seg í morgun til føroyskt met í 50 metra firvaldasvimjing á langgeil, á Norðurlendsku Meistarastevnuni fyri Ung, sum er í Drammen í hesum døgum. Tíðin hjá honum var 25.90, har juniormetið hjá honum frá Small States stevnuni í Hafnarfirði herfyri var 26.05, og føroyska metið hjá Kára J. á Høvdanum frá heimsmeistarastevnuni í Rom í fjør summar var 26.03. Sostatt føroyskt met, føroyskt juniormet og norðurlendskt silvurheiðursmerki til Magnus, aftanfyri danska Martin Terp Olesen á 25.73, og frammanfyri svenska Oskar Ekström á 25.92.


text:
Donsku leiðararnir eru hálvir føroyingar
Her eru nógvar ymiskar tjóðir umboðaðar á Teenstreet. Og millum tær eru eisini tær norðurlendsku Danmark, Noreg, Svøríki og Finnland. Danski hópurin telur 55 hesuferð. Harav eru 30 tannáringar, sum eru á legu.
Tveir av trimum leiðarðum fyri danskararnar eru hálvir føroyingar. Tað eru systrarnar Randi Muren og Elisabeth Andersen. Randi hevur í eini 6 á staðið fyri Teenstreet Danmark saman við manninum Nick, sum upprunaliga kemur úr Amerika, og fyri umleið ári síðani kom systirin Elisabeth eisini upp í leiðslubólkin.
Tær siga fyri mær, tá ið eg í gjárkvøldið fekk eitt lítið prát við tær, at nógvir av ungu danunum, sum eru her á Teenstreet, koma úr Skovlunde frikirke, har tær eisini ganga og hava sínar uppgávur. Onnur koma úr kirkjuliga felagsskapinum Kristen felleskab.
Randi og Elisabeth eru døtur Christinu og Jørgen Andersen. Christina er dóttir Ruth og Robert á Lakjuni í Fuglafirði. Tey bæði, omman og abbin vóru sera hollir stuðlar í barna- og ungdómsarbeiðinum í Zarepta, tá ið tey vóru upp á tað besta, so mann kann næstan siga, at tær báðar líkasum hava hetta í blóðinum. Tær skilja báðar væl føroyskt, so eg práti bara móðurmálið við tær. Kortini halda tær seg ikki sjálvar til at tosa føroyskt, hóast onkur føroysk glosa kemur upp ímillum.
Tær eru nokk so ofta í Føroyum og ferðast. Sjálvandi var tað oftari fyrr tá ið omman og abbin livdu, men enn er lag á manni at koma, tí foreldrini hava keypt og yvirtikið húsini niðri á Lakjuni í Fuglafirði, sum jú er barndómsheimið hjá Christinu.
Tær eiga ein eisini ein beiggja, Jóhan, og hann plagar at vera fastur fúsur á Teenstreet, men er tó ikki við í ár.


text:
Øll yvir 67 ár hava rætt til fulla grundupphædd, meðan viðbótin verður lækkað av inntøku.
Yvirlit yvir galdandi upphæddir síggjast undir Almannaveitingar upphæddir
Grundupphæddin, sum er skattafrí, er óheft av fíggjarligu viðurskiftunum hjá pensjónistinum. Viðbótin, sum er skattskyldug, verður javnað eftir inntøku pensjónistsins. Grundupphæddin verður útgoldin við fullari upphædd uttan mun til, hvørja inntøku fólkapensjónisturin hevur.
Ein, sum søkir um fólkapensjón, kann velja bara at søkja um grundupphæddina, um hann hevur so mikið høga inntøku, at ongin viðbót vildi blivið útgoldin.
Verður bara søkt um at fáa grundupphædd, er ikki neyðugt at upplýsa Almannastovuna um inntøkuviðurskiftini. Tað ber til á umsóknarblaðnum at krossa av, um søkt verður um grundupphæddina einsamalla ella um bæði grundupphædd og viðbót.
Gjørt verður vart við, at pensjónistur, sum ikki ynskir at upplýsa síni inntøkuviðurskifti samstundis avskrivar sær rættin til aðrar veitingar, sum eru treytaðar av, at inntøkan er kend. T.d. kunnu viðbót til ávísar pensjónistar (brennistuðul) og stuðul til heilivág o.a. ikki útgjaldast uttan upplýsingar um inntøkuviðurskiftini.
Grundupphæddin verður útgoldin við fullari upphædd uttan mun til, hvørja inntøku fólkapensjónisturin hevur.
Dagført tann 06-09-2013


text:
Orð og lag: Jákup Eli Joensen
Maiken var ein pinsagenta, sum eg dámdi so væl
so eg bað vorharra geva mær eydnuna
so eg gav henni mítt nummar, og hon gav mær sítt
men problemið var, at hon var bert ein smágenta
Tí at Maiken hon dámar meg slett ikki, men tað skíti eg á
skíti eg á
eg havi leita í skeivum holið heila mítt lív
nú má eg finna ein veg út, finna ein veg út
Eitt kvøldið, tá eg skuldi til at ringja til hana
og eg ringdi, og eg ringdi til tað svaraði
tá tók mamman telefonuna, og hon segði við meg
at Maiken hon var óinterisera í meg
Tí at Maiken hon dámar meg slett ikki, men tað skíti eg á
skíti eg á
eg havi leita í skeivum holið heila mítt lív
nú má eg finna ein veg út, finna ein veg út
Eitt kvøldið, tá eg var inni í bakarínum hjá Frans
tá sá eg Maiken standa har, og ignorerað meg
so eg hevndi meg, fór heim inn á wc´ið, og tók buksurnar av
og tað segði.Àh, uhhh!!!!
Ja hetta var, so mín sangur, sum eg havi gjørt
um eina pinsagentu, sum ikki dámar meg
sum eg spilti eitt ólukkans ár uppá
fyri at fáa hana, at dámað meg, og so dámar hon meg ei
Tí at Maiken hon dámar meg slett ikki
men tað skíti eg á, skíti eg á
eg havi leita í skeivum holið heila mítt lív
nú má eg finna ein veg út
Tí at Maiken hon dámar meg slett ikki, men tað skíti eg á
skíti eg á
eg havi leita í skeivum holið heila mítt lív
nú má eg finna ein eg út, finna ein veg út


text:
Bjørt Samuelsen sigur við Fjúrtanda, at hon hevur givið vinnunevndini boð um at skriva álit um fiskivinnunýskipanina, sum væntandi verður klárt at leggja fram seinni í vikuni.
Vinnunevndin hevur nú í langa tíð viðgjørt fiskivinnunýskipanina, og stórt trýst hevur verið á samgonguna. Tað hava verið nógvir hoyringspartar í málinum, og tað er heldur onki loyndarmál, at ávísir partar av samgonguni ikki hava tikið undir við allari nýskipanini.
Bjørt Samuelsen váttar tó fyri Fjúrtanda, at álitið nú verður skrivað, og at tað væntandi kemur úr nevnd seinni í vikuni. Hon sigur, at tað altíð kann henda okkurt, ið útsetir arbeiðið, men at hon væntar, at málið verður lagt fram seinni í vikuni, soleiðis at løgtingið kann viðgera málið í næstu viku.
Øllum kunnugt hevur fiskivinnunýskipanin verið eitt av aðalmálunum hjá samgonguni, ið hevur sett sær fyri at umfordeila virðini av fiskatilfeinginum betur, soleiðis at ein størri partur av virðinum av tilfeinginum kemur Føroya fólki til góðar, samstundis sum fleiri skulu hava møguleika at bjóða seg fram at reka vinnuvirksemi.
Bjørt Samuelsen vil ikki avdúka, hvat fer at standa í álitinum, sum verður skrivað nú, men sigur seg fegnast um, at løgtingið langt um leingi sleppur at viðgera málið.


text:
Arbeiðsháttur
Tingið starvar eftir teim formligu reglum sum ásettar eru í stýrisskipanarlógini og tingskipanini.
Mál koma fyri løgtingið í fimm formum:
1. Uppskot til løgtingslóg
2. Uppskot til ríkislógartilmæli
3. Uppskot til samtyktar
4. Frágreiðingar, skrivligir ella munnligir ella ófráboðaðir fyrispurningar
5. Misálit á løgmann ella landsstýrismenn
Aðrir viðgerðarformar eru ikki. Bert løgmaður, landsstýrismaður ella løgtingsmaður kunnu byrja mál í løgtinginum. Skrivar borgari ella
felag løgtinginum bræv um eitthvørt, so verður hetta ikki tikið til viðgerðar uttan so, at løgtingsmaður tekur málið upp í einum av
teim formum sum omanfyri eru nevndir.
Uppskot til løgtingslógir
Uppskot til løgtingslóg skal verða fyri á fýra ymiskum tingfundum. Harumframt fær málið nevndarviðgerð í løgtingsnevnd og hjá løgmanni.
Framløga
Tá mál verður lagt fyri tingið, boðar løgtingsformaðurin frá framløgu. Á hesum fundi verður málið ikki umrøtt og kann ei heldur
beinast í nevnd.
1. viðgerð
Uppskot kann fáa 1. viðgerð 2. yrkadagin eftir framløgu. Við 1. viðgerð verður uppskotið umrøtt í síni heild. Broytingaruppskot kann
verða fráboðað og umrøtt.
Nevndarviðgerð
Eftir 1. viðgerð fáa málini vanliga nevndarviðgerð. Tað er løgtingsformaðurin, ið gerð av, um mál skal beinast í nevnd og hvørja nevnd
tað skal í. Nevndin skrivar álit til tingið, og meirlutin ella minnilutar í nevndini kunnu seta fram broytingaruppskot. Vanliga fáa
mál bara nevndarviðgerð millum 1. og 2. viðgerð. Tingið kann tó á øðrum viðgerðarstigum samtykkja at beina mál í nevnd. Undir
nevndarviðgerðini granska nevndarlimirnir uppskotið gjøllari og fáa til vega eyka upplýsingar frá almennum og privatum, og í førum
kallar nevndin eisini fólk inn á fund, at fáa tey at siga sína hugsan um uppskotið.
2. viðgerð
2. viðgerð kann verða 3. yrkadagin eftir, at 1. viðgerð endaði, tó ikki fyrr enn 2. dagin eftir, at møguligt nevndarálit er lagt fram.
Tingmaður kann skrivliga seta fram broytingaruppskot, men skal tað vera gjørt, áðrenn orðaskiftið við 2. viðgerð er byrjað. Nevndin,
meirluti ella minniluti í henni kann eisini skrivliga seta fram broytingaruppskot, eftir at 2. viðgerð er byrjað, men áðrenn
orðaskiftið er endað. 2. viðgerð endar við atkvøðugreiðslu. Fellur uppskotið, steðgar viðgerðin her.
3. viðgerð
3. viðgerð kann vera 3. yrkadagin eftir, at 2. viðgerð endaði, ella eftir at møguligt nevndarálit er lagt fram. 4 tingmenn kunnu í
felag skrivliga seta fram broytingaruppskot, og um málið er beint í nevnd við 2. ella 3. viðgerð, so kann meirluti ella minniluti í
nevndini skrivliga seta fram broytingaruppskot. Broytingaruppskot kann leggjast fram við 3. viðgerð, áðrenn orðaskiftið byrjar. Við 3.
viðgerð verða broytingaruppskot og tær greinar, broytingaruppskotið viðvíkir, umrøddar fyrst og koma fyrst til atkvøðugreiðslu. Eftir
hetta verður endalig viðgerð, tá tingið samtykkir ella fellur uppskotið.
Staðfesting og kunngerð
Fyri tí um løgtingið endaliga hevur samtykt løgtingslógaruppskot, so er tað ikki bindandi fyri borgaran. Tað gerst tað ikki fyrr enn
løgmaður hevur staðfest uppskotið sum løgtingslóg og kunngjørt tað í Kunngerðablaðnum. Løgmaður hevur fullan rætt at nokta at
staðfesta uppskotið og tá verður so eingin løgtingslóg, men í flestu førum ger hann tað tí annars fær hetta helst til avleiðing at
tingið noyðir hann frá sum løgmann.
Uppskot til ríkislógartilmæli
Uppskot til ríkislógartilmælini fáa á løgtingi púra eins viðgerð og uppskot til løgtingslógir. Einasti munur er, at endaliga úrslitið
verður ikki kunngjørt alment, men harafturímóti fráboðað ríkismyndugleikunum av løgmanni. Tað samtykta uppskotið er ikki bindnadi fyri
borgaran, men sum orðið sigur, harafturímóti eitt óbindandi tilmæli til ríkismyndugleikarnir at gera eina lóg. Aloftast fylgja
ríkismyndugleikarnir tilmælinum.
Uppskot til samtyktar
Hesi mál verða viðgjørd sum uppskot til løgtingslógir. Tó enda hesi mál eftir atkvøðugreiðsluna við 2. viðgerð, og skulu ikki
stafestast og kunngerast av løgmanni. Uppskot til samtyktar eru ikki bindandi, hvørki fyri landsstýrið ella borgaran. Í onkrum førum
krevst tó eftir stýrisskipanarlógini, at ein tingssamtykt skal til fyri at landsstýrið kann gera eitthvørt, eitt nú gera
týdningarmiklar sáttmálar við onnur lond.
Frágreiðingar, skrivligir ella munnligir ella ófráboðaðir fyrispurningar
Tað sum eyðkennir hesar viðgerðarformar er, at løgtingið ger onga niðurstøðu undir hesum viðgerðarformum. Málið verður umrøtt á tingi,
og so er liðugt, eingin atkvøðugreiðsla og eingin nevndarviðgerð.
Við hesum viðgerðaformum kann løgtingsmaður fáa allar teir upplýsingar hann hevur fyri neyðini frá løgmanni ella landsstýrismanni, og
út frá hesum gera sær sínar politisku niðurstøður um, hvat ið hann ætlar.
Misálit
Eftir stýrisskipanini er tað so, at løgmaður ella landsstýrismenn eru óheftir av løgtinginum. Landsstýrismenninir verða tilnevndir av
løgmanni, meðan løgmaður verður tilnevndur av løgtingsformanninum, tó so, at ikki 17 tingmenn eru ímóti løgmansevni løgtingsformansins.
Løgmaður og landsstýrismenninir eru tó ikki óheftari enn so, at um so er, at 17 tingmenn eru ímóti einum av teimum, so mugu teir
leggja frá sær.
Mál um misálit á løgmann ella landsstýrismann verða bert viðgjørt á einum tingfundi. Uppskot verður framlagt um hetta av løgtingsmanni
og alt fyri eitt tikið til umrøðu í tinginum.
Keldan: Logting.fo


text:
Tíðindaskriv
28.10.2017 - 15:00
Ísraelsmissiónin varð stovnað 20. oktober 1992, og kann sostatt í ár hátíðarhalda 25 ár sum útimissiónsrørsla. Hetta verður gjørt við almennum hátíðarhaldi í missiónshúsinum í Leirvík sunnukvøldið 29. oktober klokkan 18.
Ásbjørn Jacobsen, fyrsti formaður í Ísraelsmissiónini, talar, Kartin Høgnesen, volontørur, greiðir frá, og Kristoffur Olsen syngur. Greitt verður frá stuðulsverkætlanum í Ísrael í orðum og myndum, trivið verður í søguna og biðið verður fyri Ísrael.
Smurt breyð og annar góður matur verður at fáa. Høvi verður eisini at geva Ísraelsmissiónini eina gávu.
Hesi 25 árini hevur Ísraelsmissiónin havt 22 volontørar í Ísrael í styttri ella longri tíð. 11 summur hevur Ísraelstoymið gjørt hjálpararbeiði í Ísrael. Ísraelsmissiónini og fólk við tilknýti til Ísraelsmissiónina hava eisini skipað fyri 18 bólkaferðum við føroyingum til Ísraels.
Ísraelsmissiónin hevur hesi árini havt nógvar gestir í Føroyum, og á hvørjum ári hevur Ísraelsmissiónin stuðlað nógvum ymiskum arbeiði í Ísrael í bøn og fíggjarliga.
Ísraelsmissiónin hevur sum endamál:
- at vekja áhuga og kunna føroyingar um, hvat Bíblian lærir um Ísrael og jødafólkið og bera hesum Guds útvalda fólki gleðiboðskapin um Jesus Messias, stuðla teimum í forbøn og við kristnum næstrakærleika.
Tiltakið sunnukvøldið er alment, og øll eru vælkomin.


text:
Leygarkvøldið 2. mai legði listamaðurin Janus Kamban árarnar inn 95 ára gamal.
Janus Kamban var seinasti umboðsmaður fyri fyrsta føroyska ættarliðið av myndlistafólkum, sum tóku heim við sær hetta í føroyskum høpi nýggja listarliga økið eftir kríggið. Sum rættir slóðarar góvu teir við margfeldi sínum eitt íkast til, at tað kyknaði upp eitt medvit um virði av hesari listagrein og týdning hennara fyri tann føroyska listarliga samleikan.
Listafelagið var longu sett á stovn undir krígnum, meðan teir enn búleikaðust í Keypmannahavn, og seinni kom tann vanabundna Ólavsøkuframsýningin til, eins og Janus Kamban saman við Ingálvi av Reyni og Jack Kampmann settu á stovn fyrsta føroyska listaskúlan.
Janus Kamban hevur við list síni givið sítt íkast við fleiri týdningarmiklum skreytbúgvingararbeiðum. Grafisku verk hansara hava eitt tíðarleyst einfeldi, sum enn í dag eru fyrimyndarlig. “Stramma” skapið á høggmyndini lyftir gerandismyndevnið upp í ein annan heim. Við kærleika og við eyga fyri vakurleikan í gerandisdegnum og virksemi hjá vanligum menniskjum hevjar hann hesi evni til stóra list.
Sum listafólk hevur Janus Kamban útint almikið. Eisini sum menniskja, har hann ikki einans hugsaði um sína egnu list, men altíð hevur hjálpt og stuðlað øðrum listafólkum í einsliga arbeiði teirra.
Á Listasavni Føroya hevur Janus Kamban sett sær djúp spor. Hugburður hansara til listina og fatan hansara av at vera listafólk eyðkennir eisini í dag virki á listasavninum. Hann var vegvísari, so listin kundi verða til gleði fyri mong og ikki bara fyri tey fáu, fyri ein avmarkaðan skara. Við hesum orðum takka vit Janusi Kamban fyri trúfesti og lýsa frið yvir minni hansara.
Listasavn Føroya
Helgi Fossádal, stjóri


text:
Hvussu verður uppihaldshjálp roknað?
Almannaverkið ger eina meting av, hvussu stórur fíggjarligi tørvurin er. Ein ávís upphædd verður veitt til mat, klæði og líknandi útreiðslur. Henda upphæddin svarar til grundupphæddina í fólkapensjónini.
Omaná verða lagdar fastar útreiðslur so sum húsaleiga, el, hiti, heilsutrygdargjald, tryggingargjald, barnaansing og tílíkt. Føstu útreiðslurnar skulu vera rímiligar, tað vil siga at umsøkjarin hevur klárað at gjalda hesar útreiðslur, áðrenn hann var fyri broytingini.
Fyri børn undir 18 ár verður ein viðbót fyri hvørt barnið løgd aftrat, umframt at barnafrádráttur verður lagdur afturat veitingini.
Veitingin er fyribils.
Hámark fyri veitingini
Vanliga kann upphæddin ikki vera størri enn nettoinntøkan undan broytingini.
Veitingin kann vanliga heldur ikki vera hægri enn hægsta gjaldið eftir dagpeningalógini, tað vil siga 80% av einari arbeiðsmannaløn. Við arbeiðsloysi kann veitingin ikki vera hægri enn 75% av arbeiðaralønini.
Hevur tú ella hjúnafelagin inntøku, sum ger, at tit klára at uppihalda tykkum, ella partvís klára tað, minkar veitingin samsvarandi. Útgoldin avlopsskattur og frítíðarløn eru eisini at síggja sum inntøka at nýta til uppihalds.
Ogn
Um tú ella hjúnarfelagin eigur ogn, kann tú ikki fáa útgoldið forsorgarveiting. Við ogn er at skilja reiður peningur, so sum í banka ella ognir av týdningi, ið kunnu nýtast til at nøkta tín fíggjarliga tørv. Veiting vegna endurbúgving ávirkast ikki av ogn.
3 dømi
Allar veitingar eru skattafríar.
Dømi 1
Stakur persónur í leiguíbúð í Tórshavn
Allar útreiðslur eru árligar útreiðslur býttar á hvønn mánað.
Persónurin í hesum dømi fær útgoldið kr. 10.571 mánaðarliga í forsorgarveiting, svarandi til hansara tørv.
Dømi 2
Giftur persónur við 2 børnum í egnum húsi (við sethúsaláni) í Tórshavn
Allar útreiðslur eru árligar útreiðslur býttar á hvønn mánað.
Persónurin í hesum dømi kann fáa upp til kr. 11.753 í forsorgarveiting, svarandi til netto dagpengahámarki hjá umsøkjaranum. Um hjúnafelagin hevur inntøku omanfyri kr. 11.753 ávirkar inntøkan, útgjaldið persónurin fær í forsorgarveitng.
Dømi: Um hjúnafelagin hevur eina inntøku eftir skatt á kr. 15.000, verður útgjaldi til forsorgarmóttakaran kr. 8.505 (kr. 23.505 – kr. 15.000 = kr. 8.505)
GG: Fólk í endurbúgving fáa eina veiting sum er óheft av ogn og inntøku hjá hjúnarfelaga.
Dømi 3 –Sambúgvandi
Vóru somu fólk ikki gift, men sambúgvandi, verða felags útreiðslurnar býttar í helvt. Tørvurin verður býttur í helvt og inntøkan hjá sambúgva ávirkar ikki veitingina, sum forsorgarmóttakarin fær.
Allar útreiðslur eru árligar útreiðslur býttar á hvønn mánað.
Persónurin í hesum dømi kann fáa upp til kr. 12.004 í forsorgarveiting svarandi til tørv.
Dagført tann 06-09-2013


text:
Poppsangarin og sangskrivarin Eyðun Nolsøe er millum stóru profilarnar í føroyskum tónleiki. Hann hevur síðani ungdómsárini skriva og spælt tónleik, og hann er framvegis sera virkin í føroyskum tónleikalívi.
Fyrstu nógvu árini var Eyðun Nolsøe partur av Frændum, og sangirnir, hann skrivaði og spældi, vóru í flestu førum partur av tónleikinum hjá Frændum. Serliga síðani 90’ini hevur Eyðun Nolsøe eisini framført og útgivið tónleik sum solistur.
Eyðun hevur gjøgnum árini skrivað sangir sum Mítt Land, 80’ini, Dansa, Til Tey Stressaðu og aðrar. Hann hevur eina stórt savn av sangum, sum fólk flest kenna, og á Summar Festivalinum fer hann at tríva í nakrar teirra. Framførslan hjá Eyðuni verður tann seinasta, sum verður á ársins Summar Festivali.


text:
Orð og lag: Philip Phillips
Týtt: Jákup Olsen
1. Boðskapin syng nú um Jesus
so einfalt og greitt, sum tú kann.
Syng um tað blóð og ta náði,
sum frelsir hin falna mann.
Niðurlag: Syng, ja, syng henda boðskap,
teim burtvilstu sálum hann ber.
Tala við øll um ta náði,
sum frían hin trælbundna ger.
2. Boðskapin syng nú um Jesus,
ja, syng um hitt signaða blóð.
Syndanna byrði tá svinnur,
og sálin gerst rein sum snjó.
3. Boðskapin syng nú um Jesus,
tí onkran tú frelsa kanst tá.
Syng um ta náði, sum loysa
kann sálina dómi frá.


text:
Johan Petersen
Johan Petersen (1980 úr Fuglafirði) er guitarleikari búsitandi í Odense í Danmark. Hann byrjaði at spæla guitar, tá hann var 13 ára gamal og hevur síðani nomið sær kunnleika innan tónleikin. Seinastu árini hevur hann búleikast í Odense, har hann hevur spælt við fleiri bólkum. Kendastur í Føroyum er bólkurin Fuzzphase ið seinni hevur broytt navn til The Joules, sum hevur havt løg við á 15 teimum bestu og verið á mini-konsertferð í Føroyum á heysti 2006. Í The Joules er Johan tónasmiður, guitaristur og sangari.
Útgávur[rætta | rætta wikitekst]
- Reach - Fuzzphase, single.[1]


text:
Lesandi atgongd til hølir í summar
Eins og undanfarin ár, kunnu lesandi í summar ókeypis brúka hølini á Fjarlestrardeplinum í samband við lesnaðin.
Nógv lesandi eru komin heim at halda summarfrí, men tað eru eisini fleiri, sum skulu til próvtøkur og lata uppgávur inn í august.
Vit bjóða útisetum vælkomnum heim til vakra føroyska summarið og vilja samstundis bjóða lesandi at brúka hølini á Fjarlestrardeplinum í samband við lesnaðin.
Á Fjarlestrardeplinum eru góð hølisviðurskifti (eitt stórt undirvísingarhøli, tvey bólkarúm, køkur og wc), og allir hentleikar lesandi annars hava tørv á, t.d. internet, printari / kopimaskina, og so framvegis.
Tey, sum hava áhugað í at brúka hølini á Fjarlestrardeplinum, kunnu venda sær til Vágs kommunu á teldupost adressu: vagur@vagur.fo ella leggja leiðina framvið á Kommunuskrivstovuni í Vági.


text:
Tað gekk upp á stás hjá teimum báðum føroysku svimjarunum í Katalonia, nú finalurnar vórðu avgreiddar á Trofeu CN Sabadell. Alvi Hjelm vann í 200 blandað bronsuheiðursmerki við tíðini 2:08.89, og Óli Mortensen vann við 15:44.11 í 1500 frí eitt silvur heiðursmerki í teirri greinini.
Besta tíð hjá Alva er 2:08.13 í 200 blandað, frá Danish Open 2016, meðan næstbesta til nú var 2:08.98 frá HM í Kazan í 2015.
Besta tíð hjá Óla er 15:37.77 í 1500 frí, frá HM í Budapest í fjørsummar, og hin næstbesta 15:38.41 frá Danish Open 2016, meðan hin triðbesta til nú var 15:45.66 frá Danish Open 2017.
Tíðin hjá Óla var hartil undir kravtíðina til EM 2018 í Glasgow í august.
Tað gongur sostatt alvorliga rætta vegin hjá teimum báðum, nú teir longu í mars svimja niður ímóti hesum bestu tíðum hjá sær, sum annars typiskt verða settar á HM ella avgerandi úttøkustevnu.


text:
Mikukvøldið 28. sep 2016 var aðalfundur hjá Føroyanevndini hjá MFS. Fundurin byrjaði við einari formansfrágreiðing frá formanninum í ráðnum hjá MFS, um hvat MFS er, og hvør gongdin hevur verið tað síðsta árið. Síðan varð nýggj nevnd vald. Nevndin setti sær fyri at arbeiða miðvíst fyri at betra um lestrarumstøðurnar hjá lesandi í Føroyum og eisini at skipa fyri spennandi tiltøkum ta komandi tíðina.
Vit í MFS eru spent at síggja, hvat Føroyanevndin fer at takast við og um tú eisini hevur áhugað í at fylgja við virkseminum, kanst tú finna okkum á Facebook, á heimasíðuni og á instagram sum MFStudenta.
Nevndin:
• Formaður: Bárður Clemementsen
• Næstformaður: Hervør Pálsdóttir
• Skrivari: Barbara Gaardlykke Apol
• Kassameistari: Tór Marni Weihe
• Miðlafólk/myndafólk: Linda Klein
• Anne Melchior Hansen
• Tráin Petursson Nónklett
• Torstein Jóhannes Fríðfinsson
• Guðrun Jacobsen
• Katrin Fríða Jógvandsóttir


text:
Ari av Rana
30.10.2017 - 20:38
Tað vakti undran tann 19. Oktober, tá vísindafólk á stjørnufrøði deildini á Hawaii Universitet, sóu okkurt ókent í okkara sólskipan. Okkurt kom flúgvandi inn í sólskipanina við eini ferð á uml. 90.000 km/t, skrivar Politiken.
Hetta hevur fingið navnið A/2017 U1 og er 400 metrar í tvørmáti. Vitjanin í okkara sólskipan hevur stóran áhuga, tí at A/2017 U1 ikki flytur seg, sum halastjørnur og smástjørnur vanliga ger, tað ferðast skjótt, og leiðin tað ferðast tíðir á, at tað er á veg út úr okkara sólskipan og aldrin kemur aftur. Hartil flytur A/2017 U1 seg millum stjørnurnar, og tað er aldrin sæð fyrr.


text:
Nú skipa vit fyri regluligum RaceRunning venjingum.
Parasport hevur gjørt avtalu við íðkaran og venjaran í frælsum ítrótti, Gunnar Sivertsen, ið kemur at taka sær av regluligum Racerunning savningum.
Fyrsta venjingin var í ítróttarhøllini í Runavík, fríggjadagin 12. januar, og fleiri venjingar verða kunngjørdar í næstum.
RaceRunning er ítróttur fyri fólk við avmarkaðum flytføri og balansutrupulleikum.
Racerunning gevur m.a. fólki ið vanliga eru bundin av koyristóli, høkjum ella rollatori, møgulleika at sleppa avstað við egnari megi, og gevur sjálvt teimum ið eru allarmest tarnaði av breki, eina kenslu av at flyta seg frítt og renna.
Parasport hevur fingið nakrar RaceRunning súkklur frá hjálparfelagsskapinum Kiwanis, ið fólk kunnu sleppa at royna ella lána.
Setið tykkum í samband við okkum á parasport@parasport.fo ella á telefon 217975 vissi tit vilja vita meira, ella royna eina av Racerunning súkklunum.
Nú skipa vit fyri regluligum RaceRunning venjingum.


text:
Virksemi í Føroyum
Virksemi hjá Marine Harvest í Føroyum er á trimum økjum - á Oyndarfirði og í Sundalagnum norðan fyri brúnna meðan smoltvirksemið er á Hellunum. Frá 2016 verður eisini farið undir at ala í Sandsvág, heima á Sandi. Marine Harvest hevur latið innaftur aliloyvið á Veðranesi fyri aliloyvið á Sandi.
Í 2014 vóru útflutt 11.500 tons av fyrstafloks laksi. Umsetningurin hjá Marine Harvest í Føroyum var 527 mió. krónur í 2014, og vóru 34 fulltíðarstørv í Føroyum.
Marine Harvest hevur alla virðisketuna í framleiðsluni - uttan fóður og kryvjing. Rognið verður keypt antin frá systirfelagnum í Noregi ella frá Fiskaaling í Føroyum.
Framleitt verður frá eygarogni. Umleið hálvan annan mánað eftir kleking er klárt at fóðra, og fiskurin gongur á smoltstøðini í góðar 12 mánaðir. Tá ið smoltið er um 200 gram til støddar, verður tað sett út í aliringar á sjóvnum, har fiskurin svimur í einar 14-16 mánaðir til hann verður slaktaður.
Laksurin verður slaktaður, tá ið hann er um 5,5 til 6 kg. Hann verður blóðgaður og síðani koyrdur á kryvjivirki, har hann verður pakkaður og sendur á marknaðin. Laksurin verður í høvuðsheitum seldur heilur til góðu feskfiskamarknaðirnar í USA, Kina og Russlandi, umframt nakað í Evropa.
Fylgt verður neyvt við í allarari gongdini frá eygarogni til slakt. Serkøn fólk tryggja, at reinføri og dygd eru í hásæti í øllum liðum í framleiðsluni. Stórur dentur verður lagdur á trivnað og vælferð hjá laksinum, ið eisini er fortreyt fyri einum heilum, frískum og vøkrum endaprodukti.
Marine Harvest í Føroyum setir sum fremsta mál at fara væl um umhvørvið. Málið er, at umhvørvið er reint, ruddiligt og vælskipað, og at náttúran kann latast víðari í sama standi til okkara eftirkomarar.
"Marine Harvest í Føroyum setir sum fremsta mál at fara væl um umhvørvið. Málið er, at tað er vakurt rundanum, har arbeitt verður, og at náttúran kann latast víðari í sama standi til okkara eftirkomarar."
Ragnar Joensen, nevndarformaður, Marine Harvest Føroyar


text:
Jákup Lindenskov farin
Aftur fór ein av teimum, ið var við á stovnandi aðalfundi Kyndils 10. mars 1956. Fyrrverandi politikarin, Jákup Lindenskov andaðist leygardagin 18. august á Boðanesheiminum, 85 ára gamal.
Jákup var svorin losjulimur alt sítt vaksna lív. Á ungum árum var hann tí ein sjálvsagdur partur av ungmannadeildini hjá losjuni Støt Viljen, sum í fimmtiárunum og fyrst í sekstiárunum var sera virkin, og har nógvur havnaungdómur savnaðist. Tey sungu, dansaðu, og tey spældu sjónleik. Høvdu tað stuttligt saman. Einasta treytin fyri at vera við var, at tú ikki smakkaði rúsdrekka.
Tað var í hesum umhvørvi, at hugskotið kom um at stovna eitt ítróttafelag fyri at hava eitt bein aftrat at standa á. Stigtakari var Jógvan Andras Joensen, sum eisini er farin foldin frá fyri ikki so langari tíð síðan. Sambært gerðabók ungmannafelagsins skuldi Jógvan siga, at hetta var ikki fyri at vinna, men meira fyri sportin. “Tapið og vinnið við sama sinni”, legði hann aftrat. At tað so seinni gjørdist meira enn tað, mundi hvørki hann ella nakar annar tó vera so harmur um. Jógvan gjørdist fyrsti formaður felagsins.
Jákup var við í allari tilgongdini, og tað var hann, ið skjeyt upp, at felagið skuldi eita Kyndil. Tað kom tó ikki av ongum. Navnið hevur sín uppruna í losjuni. Í sínari tíð kom út lítið blað, ið nevndist Kyndil. Tað var goodtemplarafelagsskapurin, sum gav tað út einaferð í tjúgunum. Tá ið Glaðustrok, sum var blað hjá losjuni, kom út sum tíðarrit, hevði ungmannadeildin eitt skifti ein teig í blaðnum. Hesin teigur varð eisini nevndur Kyndil. Jákup helt tí, at tað hevði verið hóskandi at flutt hetta sigandi navn á nýstovnaða ítróttafelagið. Og soleiðis varð.
Beinanvegin felagið var sett á stovn, varð farið at hugsa um eini felagshús. Jákup varð valdur í bygginevndina saman við Pola Jacobsen og Torbjørn Mikkelsen, sum báðir eisini eru farnir, og longu árið eftir stóð tað lítla grøna húsið eystan fyri hondbóltsvøllin liðugt. Kostnaðurin var 15 tús. kr. Nógvir pengar tá, men teir vóru skjótt goldnir, tí entusiasman var til staðar.
Jákup gjørdi ikki nógv um seg á vøllinum. Hann spældi tó 27 dystir á næstbesta liðnum. Í samband við 20 ára dag Kyndils í 1976, var hann eisini við á einum sokallaðum oldboysliði, sum spældi móti Neistanum hendan dagin. Ein orsøk til at dystatalið ikki gjørdist størri, mundi vera hon, at hann longu í 1958 gjørdist virkin í politikki. Einans 25 ára gamal varð hann valdur í løgtingið fyri javnaðarflokkin. Tað fór sjálvsagt við nógvari tíð. Politikkur gjørdist lívsstarv hansara. Umframt at vera løgtingsmaður í mong ár, so var hann eisini landsstýrismaður í fleiri ár og haraftrat fólkatingsmaður. Hann var eisini løgtingsformaður í fýra ár.
Áhugin fyri Kyndli viknaði tó ongantíð. So hóast hann ikki gjørdist so virkin á vøllinum, so var Jákup ofta við, tá ið felagið skipaði fyri hugnaløtum og veitslum. Harumframt var hann við á fyrstu uttanlandsferð Kyndils í Danmark í 1962, og hann var aftur partur av hópinum, sum fór til Íslands í 1972, har ið minniligasti parturin var útferðin í Tórsmørk, har ið vit gistu í tvær nætur.
Jákup hevði sínar meiningar og hann tordi at standa við tær. Tað gjørdi hann altíð á ein siðiligan hátt, og hann leyp ongantíð framav.
Nú ið Jákup er farin, minnast vit hann við takksemi og í samkenslu við teimum, ið eftir sita.
KYNDILAftur


text:
- Tíðindi, mentan og ítróttur
LGBT-rørslan er tann nýggja marxisman
Tak niður
Í sjeyti- og áttatiárunum var kristindómurin álopin av kommunismu og marxismu. Men nú kemur hetta sama trýstið frá øllum teimum, sum stuðla LGBT-rørsluni, og sum brúka samkynd í eini uppgerð ímóti teimum gomlu, klassisku virðunum.Tað heldur Bergur Debes Joensen, prestur í Vesturkirkjuni í Havn.
Í kvøld byrjar seinna helvt av sjónvarpsrøðini Gud signi Føroyar, og tann fjórða sendingin í kvøld snýr seg um internu mótsetningarnar og ósemjurnar í føroysku fólkakirkjuni.
Fimta og sætta sending verða so vístar komandi tvey hóskvøldini. Sí brotið við Bergi Debes Joensen úr fjórðu sending her.
Vit vísa fjórða partin av Gud signi Føroyar í kvøld klokkan 19.20.
Sí eisini


text:
Móttøka í Eik Klaksvík02-12-2014
Fríggjadagin 5. desember kl. 15.00 verður almenn móttøka á deildini hjá Eik í Klaksvík
Skundflyting - nýggjur møguleiki í Netbankanum19-11-2014
Nú ber til at gera flytingar í netbankanum, sum móttakarin hevur á kontu beinanvegin
Nýggjur leiðari í Eik Klaksvík04-11-2014
Trygvi Hoydal Poulsen er settur í starv sum rakstrarleiðari fyri deildina í Klaksvík
Nýggj útgáva av Netbankanum sum app14-10-2014
Netbankin sum app er nú at finna í nýggjari útgávu í App Store/Play Store. Hetta merkir eisini, at nú ber til at dagføra til iOS8, uttan at fáa trupulleikar við Netbankanum.
Nýtt hámark fyri Swipp06-10-2014
Frá 8. oktober hækkar hámarkið fyri, hvussu nógv tú í mesta lagi kanst swippa, úr 3.000 kr. til 10.000 kr. um dagin. Fyri at kunna flyta upp til 10.000 kr. dagliga krevst, at tú broytir hámarkið í tíni Swipp-avtalu.


text:
Høganes var pillrotin
Dan Klein --- 22.07.2018 - 09:37
Perlur: Høganes skal hava blæu undir. Kommunan betalir, og kommunustýrislimirnir mynda limaskarðan hjá Høganes, og borgarstjórin sigur seg ikki vera ógegnigan. Greinin stóð í Oyggjatíðindum 4. juni 2010.
Við einum tómum kommunukassa, hevur Rúnavíkar kommuna, kortini játtað kr. 100 túsund til privata áhugafelagið Høganes.
Skipið er sokkið so oftani, at peningurin skal brúkast til eina blæu, so Høganes ikki røkkur eins oftani botnin, og kommunukassin.
Borgarstjórin, Magnus Rasmussen, váttar, at kommunan hevur játtað kr. 100 túsund, at tryggja, at Høganes heldur seg flótandi.
- Hann sigur, at felagið Høganes vil hava skipið upp á land, og tað vil kommunan eisini geva loyvi til, men enn er hetta ikki greitt.
- Vit hava eitt økið, niðanfyri vegin, innast undir Glyvrar Bio, í endanum á økinum, sum er lagt út til landbúnaðar- og grønt øki, sigur Magnus Rasmussen, borgarstjóri.
Hann harmast tó um, at hetta ikki enn er klárt.
- Vit hava verið umborð á Høganesi. Skipið er pillrotið, og ,gras- og mosavøkstur, vøkstur veksur umborð. Er ikki vandi fyri, at skipið fer í knús tá roynt verður at fáa tað uppá turt?
Tað veit eg ikki.
- Ert tú ikki sjálvur limur í Høganes´felagnum?
Jú!
- Eru tað ikki eisini aðrir býráðslimir, sum eru limir í felagnum, Høganes?
Tað veit eg ikki.
- Var so ikki allur bandin inhabilur, tá tit játtaðu 100 túsund í felag, næstan allir býráðslimir eru limir í?
Nei, eg haldi meg ikki vera ógegnigan í hesum málinum. Eg havi spurt meg fyri, og tað er ikki øðrvísi enn, at eg var limur í NSÍ, tað vildi ikki gjørt meg ógegnigan, sigur Magnus Rasmussen, borgarstjóri um játtanina til Pillrotna skipið við nostalgiskum minnum.
-----
Segði borgarstjórin í blaðnum 4. juni 2010. Eftir hetta fór Høganes uppá beding á Skála. Har varð staðfest, at lekin var so stórur, at ein blæa ikki vildi bjarga danguni.
Tað var so átrokandi, at halda lív í neyðardýrinum, at Gunnar Nolsøe, gjørdi sending í útvarpinum um danguna, uttan at nenna at siga, at dangan hevði fingið botnin undir seg sum korsett. Tað flentu tey nógv eftir í nærumhvørvinum.


text:
Blákrossbúðin í Saltangará leingi opið
Leygardagin hava allir handlar í Runavíkarøkinum og Klaksvíksøkinum leingi opið.
Blákrossbúðin í Saltangará hevur eisini leingi opið henda dagin. Umframt vanligu Blákrossbúðina, hava vit eisini opið í hølunum, sum vit leiga í hjá Hæddini.
Inngongdin er trappan millum bygningin hjá Hæddini og Betri banka.
Báðir handlarnir hava opið frá kl 10.00 til umleið kl 18.00
Handilin í bygninginum hjá Hæddini er eisini á tremur við klæðum, (Stór lagursøla) – hølini eru rúmlig, so her er góður møguleiki at ogna sær góð og bílig klæðir.
Tags:


text:
- Tíðindi, mentan og ítróttur
Minnast pinkubørn, sum eru farin
Tak niður
1. oktober vóru tvær "einglamammur" á føðideildini á Landssjúkrahúsinum við nøkrum "einglakjólum" og "englesprutter."
Einglamammurnar eru Carla Josenius Mikkelsen og Gunnvá Mohr.
Heitið, einglamammur, er ikki vanligt í Føroyum, men Carla vendi sær til ein danskan facebookbólk, sum eitur "Spruttegruppen," har fleiri einglamammur eru, sum fara út á donsk sjúkrahús.
Her greiða Carla Josenius Mikkelsen og Gunnvá Mohr frá sínum upplivingum og eisini greiða tær frá minningardegnum, sum verður hildin í hølunum hjá Beranum mánadagin 15. oktober.


text:
Oyri
Bygdin man hoyra millum tær elstu í landinum. Hetta sæst á tveimum viðurskiftum: Hagin fevnir langt út um bygdina, bæði norður og suður eftir, og jørðin hevur verið savnað á fáum hondum, á einum garði - seinni tveimum, soleiðis sum vit plaga at skilja við eina bónda- og landnámsbygd. Flestøll munnu kenna søguna um Orm bónda og Oyrabónda. Sjálvt um tað eisini er ein spennandi søga, so hevur hon óivað eina veruliga kjarnu. Givið er, at Oyri við sínum garði hevur havt ein bónda við ávirkan á tingi. Ein av teimum var Hans Jacobsen Debes, ið gjørdist Føroya løgmaður í árunum frá 1755 - 69. Hann hevði frammanundan lisið løgfrøði í Danmark og skaraði í síni tíð á mangan hátt framúr. Hann hevði eitt nú hug til ganga nýggjar leiðir innan jarðarbrúk og fiskiskap. Men sum so ofta í slíkum førum var undirtøkan ikki stór, tí tíðin mundi ikki vera búgvin til stórvegis broytingar.
Ikki fyrr enn inn í 19. øld gerast broytingarnar í bygdini sjónskar. Hóast uppskot hevði verið frammi í 1780'unum um at leggja eitt sindur av haganum inn til gerði og velta í nýggjum plássum millum bygdirnar, var hetta av ongum. Bøndirnir, ið mannaðu løgtingið tá, vildu ikki missa haga, ei heldur húskallar og arbeiðskonur, um tey fóru at fáa fótin undir egið borð. Tað man tí serliga vera embætismonnunum fyri at takka, at hesin nýggi møguleikin varð settur verk - at velta upp úr nýggjum, og kunna breyðføða eitt húski við tí. Ikki bert bygdafólkið tók við hesum tilboði - vit síggja eisini byrjanina til umfatandi flyting millum oyggjarnar. Fólk savnast har, sum jørð var til taks - akkurát sum fiskivinnubygdirnar fara at draga til sín seinni, tá ið skipsfiskiskapurin tekur seg upp.
Við fiskivinnni fekk Oyri nýtt vinnuligt grundarlag. Nevnast kunnu Garnavirkið, sum lat reiðskap til mong skipini í føroyska flotanum gjøgnum árini, og O.C. Joensen, ið fyrst rak handils- og útgerðarvirksemi og seinni gekk nýggjar leiðir innan skeljaveiðu og –virking, við stórum og framkomnum rækjuvirki og tilvirking av úrdráttum av øðrum skeljadjórum. P/F Thor úr Hósvík eigur í dag hesa fyritøku.


text:
Leirvík: Kom og syng - saman við Harmonikuvinum
09.11.2017 - 08:49 - Ásbjørn Jacobsen
"Syngið við" kvøld, saman við "Harmonikuvinum", verður í Missiónshúsinum í Leirvík leygarkvøldið 11. november 2017.
Umleið 12 harmonikur koma at spæla saman við klaveri, guitar, mandulin og trummum.
Fólkið fær sjálvandi eisini høvi at syngja saman við spælarunum. Vit koma at syngja nógvar, góðar og kendar andaligar sangir. Tað er ikki neyðugt at hava sanghefti við, tí sangirnir verða vístir uppá veggin.
Eisini verður ein stutt andakt við Regin Høgnesen.
Sangløtan byrjar kl. 20.00 og varir ein góðan tíma.
Tiltakið er ókeypis og øll eru hjartaliga vælkomin at verða við til “syngið við kvøldið”. Høvið verður eisini at fáa ein drekkamunn eftir sangløtuna.
Øll eru hjartaliga vælkomin!


text:
Týsdagin 5. apríl klokkan 15.00 vitjar Óluvá Skaale á bókasavninum við Løkin í Runavík. Hon fer at hugleiða og práta um broytingar í okkara tíð.
Tiltakið er fyriskipað í samstarvi við Dagtilhaldið í Runavíkar kommunu, og er serliga ætlað teimum eldru borgarunum.
Øll eru tó vælkomin, og tað er ókeypis atgongd.
Óluvá Skaale er ein virkin og vitug kvinna, sum er væl kend millum føroyingar. Óluvá er ættað úr Vági, men hevur alt sítt vaksna lív búð í Havn. Hon gekk í studentaskúla og á læraraskúla í Havn, har hon eisini hitti mann sín Jóannes.
Óluvá hevur nógvar lívsroyndir at taka støði í til eitt prát um broytingar í síni lívstíð. Hon eigur fýra børn og tíggju ommubørn. Hon er farin um tey 75 árini og í 2012 bleiv hon einkja. Tað mesta av sínum arbeiðslívi hevur Óluvá arbeitt við og undirvíst næmingum, sum høvdu tað trupult í fólkaskúlanum, m.a. orsaka av likamligum ella sálarligum breki. Her hevur hon verið ein av fremstu eldsálum í landinum. Umframt lærarayrkið man Óluva vera best kend fyri kókibókina Matur og Matgerð, sum hon skrivaði saman við Mariusi Johannesen. Av øðrum kann nevnast at hon hevur staðið fyri barnaútvarpinum, týtt barnabøkur, og verið uppi í ymiskum sosialum arbeiði - m.a. í sambandi við Okkara legur á Zarepta.
Herfyri greiddi Óluva frá sínum virkna lívi í fimm Meg-minnist-sendingum, sum Jógvan Arge legði til rættis.
Tiltakið á bókasavninum er partur av eini røð av hugnaligum og upplýsandi seinnapartstiltøkum, sum Dagtilhaldið í Runavíkar kommunu og Bókasavnið við Løkin samstarva um. Umframt hugleiðingar frá Óluvu, so er prát og drekkamuður í hásæti. Eini tveir felagssangir verða eisini sungnir. Tiltakið er ókeypis og øll eru hjartaliga vælkomin.
Dagtilhaldið í Runavíkar kommunu og Bókasavnið við Løkin.
(myndin er frá einum italskum blaði í 2014, har grein var um Óluvu og aðrar føroyskar kvinnur.)
Meira kann lesast um bókasavnið og tiltøk á www.lokin.fo


text:
Ferðamannaskipið Mein Schiff 3 vitjar í Runavík á fyrsta sinni leygardagin 21. juli 2018. Skipið liggur við kai frá kl. 7.00 – 19.30.
Runavíkar Havn er, saman við Visit Runavík, til reiðar at taka væl ímóti ferðafólkunum. Allir gestir eru bjóðaðir við til árliga Laksatorgið við Bátahylin í Runavík, og kl. 16.00 verður skipað fyri føroyskum dansi við Eysturoyar dansifelag, har øll fáa høvi at luttaka. Sí skrá fyri Laksatorgið!
Mein Schiff 3 er 293,2 metrar til longdar og umborð eru umleið 2500 ferðafólk og manningin telur 1000 fólk. Tað er týska reiðaríið Tui Cruises, sum eigir skipið og føroyska umboðsfelagið er Faroe Ship.
Runavíkar Havn og Visit Runavík gleða seg at taka ímóti Mein Schiff 3!


text:
Fyrsta Mósebók, kapittul 40
Jósef ræður dreymar í myrkustovu
v1
Eftir hetta bar so á, at skeinkjari kongsins í Egyptalandi og bakarin forsóu seg móti Fárao, kongi Egyptalands.
v2
Tá reiddist Fárao inn á hesar báðar hirðmenn sínar, høvuðsskeinkjaran og høvuðsbakaran,
v3
og læt teir seta í varðhald í húsi lívvarðarhøvdingans, í myrkustovu, har sum Jósef sat fangi.
v4
Lívvarðarhøvdingin setti Jósef til at hava umsjón yvir teimum og ganga teimum til handa. Tá ið teir nú høvdu sitið um bil í varðhaldi,
v5
droymdi teir báðar, skeinkjara og bakara kongsins í Egyptalandi, sum sótu í myrkustovu, hvør sín dreym á somu nátt; og hvør dreymurin hevði sína merking.
v6
Tá ið Jósef um morgunin kom inn til hirðmanna Fáraos, ið við honum vóru í varðhaldi í húsi húsbónda hans, og sá, at teir vóru tungir í huga,
v7
spurdi hann teir: «Hví hava tit so sorgligt yvirbragd í dag?»
v8
Teir svaraðu honum: «Okkum hevur droymt dreym, ið eingin er førur at ráða.» Tá segði Jósef við teir: «Hoyrir tað ikki Guði til at ráða dreymar? Sigið mær, hvat ið tykkum hevur droymt!»
v9
Tá segði høvuðsskeinkjarin Jósefi frá dreymi sínum og mælti við hann: «Mær tókti í dreyminum at síggja víntræ standa framman fyri mær.
v10
Á víntræinum vóru tríggjar greinar, og so skjótt sum gróðurknapparnir skutust, spruttu blómur, og víntyssini bóru staðin vínber.
v11
Í hondini hevði eg steyp Fáraos; og eg tók vínber og fergdi tey niður í steyp Fáraos og rætti Fárao tað.»
v12
Tá segði Jósef við hann: «Hesin dreymur skal ráðast á henda hátt: Tríggjar greinar merkja tríggjar dagar;
v13
um tríggjar dagar man Fárao hevja títt høvur aftur og seta teg aftur í embæti títt, so at tú aftur rættir Fárao steypið, eins og tú áður vart vanur, tá ið tú vart skeinkjari hans.
v14
Men tá ið tú nú fært aftur eydnuna við tær, tá minst til mín og sýn mær ta vælvild at minna Fárao á meg, so at tú fært meg út aftur úr hesum húsi!
v15
Tí at eg eri stolin loyniliga úr landi Hebrea; heldur ikki havi eg gjørt meg sekan í nøkrum til at verða rindaður í myrkustovu.»
v16
Tá ið høvuðsbakarin sá, at ráðanin var góð, segði hann við Jósef: «Eisini meg droymdi dreym og tókti mær, at eg bar á høvdi mínum tríggjar tægur við hveitibreyðum.
v17
Í ovastu tæguni var bakkulsi til Fárao; men fuglarnir komu og ótu tað úr tæguni, sum var á høvdi mínum.»
v18
Tá svaraði Jósef og mælti: «Hesin dreymur skal ráðast á henda hátt: Tríggjar tægur merkja tríggjar dagar;
v19
innan tríggjar dagar man Fárao hevja høvur títt og heingja teg upp í okkurt træ; og fuglarnir munnu fara at eta hold títt.»
v20
Tríggjar dagar eftir hetta, tá ið Fárao á føðingardegi sínum helt veitslu fyri øllum tænarum sínum, hevjaði hann høvur høvuðsskeinkjarans og høvuðsbakarans í hjástøðu tænara sína.
v21
Høvuðsskeinkjaran setti hann aftur í embæti sítt, so at hann aftur rætti Fárao steypið;
v22
men høvuðsbakaran læt hann heingja samsvarandi dreymin, ið Jósef hevði rátt teimum.
v23
Men høvuðsskeinkjarin hugsaði ikki um Jósef; hann gloymdi hann.


text:
Um somu tíð sum vit hava fingið internetið, ella alnetið, hava vit eisini fingið teldupost. Og við telduposti senda vit skrivlig boð til onnur og fáa skrivlig boð frá øðrum á líknandi hátt, sum vit fáa og senda skrivlig boð við "vanligum" posti. Tílík skrivlig boð plaga vit at nevna brøv, tá ið vit senda tey við "vanligum" posti.
Tað einstaka skrivið kalla vit sostatt eitt bræv, meðan vit brúka orðið postur um flutningsskipanina. Men tá ið vit senda somu ella líknandi skriv við telduposti, tykist bland at vera komið í. Tað er ikki óvanligt, at fólk siga okkurt sum: "Eg fekk tveir teldupostar í morgun." Var talan um "vanligan" post, hevði tað ikki borið til á sama hátt at sagt: "Eg fekk tveir postar í morgun," - tá høvdu vit sagt: "Eg fekk tvey brøv í morgun." Tað hevði hóskað betur, um vit høvdu sama skilnað, tá ið talan er um teldupost – t.e. at vit nevna tey einstøku skrivini teldubrøv og flutningsskipanina teldupost.


text:
Føroyingafelag
Upp undir fólkaatkvøðuna varð eitt felag skipað – Føroyingafelag – sum arbeiddi fyri at fáa fólk at velja loysing á fólkaatkvøðuni. Fleiri av oddafólkunum her vóru ungir føroyingar, ið høvdu lisið í Danmark, tá ið 2. heimsbardagi brast á, umframt onnur oddafólk, ið stríddust fyri betri korum til verkafólkið í Føroyum – teirra millum var eisini javnaðartingmaðurin Jákup í Jákupsstovu.
Hesi ferðaðust kring landið og agiteraðu fyri loysing. Tey løgdu fram tilfar, sum vísti, hvussu Føroyar kundu klára seg fíggjarliga, og tey høvdu eisini eitt fullfíggjað uppskot til eina føroyska stjórnarskrá (grundlóg). Eingin ivi er um, at arbeiðið hjá hesum fólkum var ein høvuðsorsøk til, at ein meiriluti valdi loysing í 1946 – hóast eingin hevði roknað við tí, og hóast eingin politiskur flokkur stuðlaði tí fult og heilt.
Og hevði ikki ein meiriluti atkvøtt fyri loysing í staðin fyri tí danska stjórnaruppskotinum, høvdu Føroyar einaferð med alla limað seg inn í Danmark. So høvdu føroyingar einki krav havt í dag um at skipa seg sum sjálvstøðuga tjóð.
Tá kongur sendi Løgtingið til hús, áðrenn samtyktin frá fólkaatkvøðuni varð sett í verk, møtti bert ein tingmaður á tingfundi. Tað var Jákup í Jákupsstovu, sum seinni varð koyrdur úr Javnaðarflokkinum.
Aftan á gleðina um sigurin á fólkaatkvøðuni vóru sjálvsagt nógv fólk vónbrotin av, at samtyktin ikki varð sett í verk. Ikki minst tey, sum høvdu arbeitt fyri at fáa meiriluta fyri loysing.


text:
Virðið av innflutninginum tilsamans í 2016 var útvið hálva milliard størri enn árið fyri. Vit innfluttu fyri 6,6 mia. kr. í fjør og beint undir 6,1 mia. kr. í 2015.
Tað er vøkstur í flestu vørubólkum. Mesti vøkstur er í innflutningi av maskinum og amboðum. 250 mió. kr. fleiri eru brúkta til hendan bólkin og er tað ein vøkstur á 42%
Innflutningurin av rávøru til fiskavirking vaks eisini nógv, 32% ella 53 mió. Í 2016 innfluttu vit tilfar til byggivinnuna fyri 600 mió., tað er 18% meir enn í 2015, so eisini í hesum bólkinum var vøksturin stórur.
Størstu minking, tá vit rokna innflutningin í krónum, finna vit í bólkinum fyri brennievni. Tað er lækkandi oljuprísurin, sum er høvuðsorsøkin til tað.
Í 2012 innfluttu vit brennievni fyri 1,3 mia. kr., sum var tað mesta nakrantíð. Í fjør var hetta minkað niður í eina helvt til 650 mió. kr.
Innflutningurin til húsarhaldsnýtslu veksur spakuliga
Innflutningurin av vørum til beinleiðis húsarhaldsnýtslu er vaksin 7% í fjør, samanborið við árið fyri. So stórur vøkstur hevur ikki verið síðani 2007, tá innflutningurin í hesum bólki seinast var í hæddini. Um vit samanbera við 2007, so er samlaði vøksturin síðani tá 9%. Um hædd verður tikin fyri prísvøkstri hesi seinastu 10 árini, er helst ikki talan um stóran vøkstur samanborið við 2007. Á myndini niðanfyri sæst, at eftir stóra vøksturin í 2005-07 minkaði innflutningurin eini 3 ár, og síðan hevur tað gingið spakuliga uppeftir aftur.
Hyggja vit at innflutninginum av tilfari til vinnuna, so eru sveiggini størri, tó at vøkstur og minking eru áleið samstundis.
Eisini her var stórur vøkstur framm móti 2007 og síðani stór minking í 2 ár. Eftir hetta vaks innflutningurin aftur, og eftir 5 árum, í 2012, fór innflutningsvirðið uppum virðið í 2007. Fyri húsarhaldsnýtsluna tók hetta 8 ár.
Meðan innflutningurin til beinleiðis húsarhaldsnýtslu í 2016 er 9% hægri enn í 2007, so er innflutningurin av tilfarið til vinnuna 43% hægi enn í 2007.
Tað skal í hesum sambandi havast í huga, at vørubólkurin innflutningur til beinleiðis húsarhaldsnýtslu ikki er tað sama sum samlaða nýtslan hjá húsarhaldunum í Føroyum. Nýtslan kann væl verða vaksin meir enn hesin vøksturin í innflutninginum, t.d. nýtsla av vørum og tænastum, framleiddar í Føroyum.
Á myndini síggja vit eisini innflutningin av skipum og flogførum seinastu árini, og har kann staðfestast, at her eru stór sveiggj frá ári til árs, og hesi fylgja ikki gongdini í innflutninginum hjá fyri hinar bólkarnar.
Útgreinað og dagførd hagtøl um innflutninginum eru at finna í hagtalsgrunninum her.


text:
Ein av tónleikajournalistunum segði við meg:
– Lat teir spæla eina sýnisgluggakonsert í Keypmannahavn, so berjast plátufeløgini um teir.
Jens Ove Friis stjóri í plátufelagnum Recart var ein av heitastu fjepparunum hjá Boys In A Band eftir framførsluna í Kagganum hóskvøldið. Hann segði tá við meg:
– Hetta er nakað av tí besta, ið eg havi sæð í fleiri ár!
Les greinina um plátusáttmálar og festivalspælingar, ið stóðu føroyskum bólkum í boði eftir, at Atlantic Music Event var hildið í Norðurlandahúsinum í apríl 2007
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum


text:
Klaksvíkar Kommuna er júst nú í ferð við at breiðka Stangavegin. Hetta er ein høvuðsferðsluæðr í Klaksvík og tí gleðir tað meg at hetta nú verður gjørt.
Vit hava umleið góðar 5 milliónir í ár til íløgur í vegir. Umframt at gera Stangavegin fara vit at gera Reyðhúsbrekku og eisini fara vit at gera dagføringar á Garðavegnum, har vit longu hava gjørt gongubreyt og verður vegurin asfalteraður seinri í ár.
Á Stangavegnum verður vegurin breiðkaður heim til Magn og ætlanin er at gera eina rundkoyring har Garðabrekkan og Stangavegurin møtast. Tað er mín vón at hesi átøk eisini verða við til at betra ferðslutrygdina í økinum.


text:
Á ting 1950
Við hesi stevnu varð farið til verka. Tjóðveldisflokkurin bjóðaði seg fram á løgtingsvali fyrstu ferð í 1950 og fekk tvey umboð vald í Løgtingið. Flokkurin vaks á valinum í 1954 og fekk seks umboð á ting. Í 1958 vann Tjóðveldisflokkurin sjey umboð.
Fyrstu umboð floksins á tingi vóru Hanus við Høgadalsá og D.P. Danielsen
Samstundis vóru oddafólk í flokkinum sera virkin í fakfelagsarbeiði, mentanararbeiði og vinnulívsmenning. Nevnast kunnu fólk sum D.P. Danielsen, Frederik Hansen, Erlendur Patursson, Jákup í Jákupsstovu, Andrea Árting, Andreas Ziska, Hanus við Høgadalsá, Hans Debes Joensen, Jóhan Simonsen, Karsten Hoydal, Sigurð Joensen og mong, mong onnur.
Síðan fimmtiárini hevur flokkurin støðugt verið millum teir fýra teir stóru flokkarnar í Føroyum og hevur oftast fingið millum 20 og 24% av atkvøðunum til løgtingsval.
- Annita á Fríðriksmørk
- Árni Joensen
- Bergtóra Høgnadóttir Joensen
- Bjørt Samuelsen
- D.P. Danielsen
- Erlendur Patursson
- Finnbogi Ísakson
- Finnur Helmsdal
- Frederik Hansen
- Hans Jacob Ellingsgaard
- Hans Marius Joensen
- Hanus við Høgadalsá
- Heðin Klein
- Heini O. Heinesen
- Hemming Jespersen
- Hergeir Nielsen
- Hildur Patursson
- Høgni Hoydal
- Jógvan Arge
- Jógvan Durhuus
- Jógvan Høgnesen
- Jóhan Simonsen
- Jóngerð Purkhús
- Karin Kjølbro
- Karsten Hoydal
- Kristina Háfoss
- Meiken Karbenhøft
- Niklái Petersen
- Olaf Ellingsgaard
- Olaf í Garði Joensen
- Olga Biskopstø
- Óluvá Klettskarð
- Ove Mikkelsen
- Páll á Reynatúgvu
- Petur Reinert
- Rói Egholm
- Rúni Hentze
- Signar á Brúnni
- Sigurð Joensen
- Sjúrður Skaale
- Sólfríð Fjallsbak
- Tórbjørn Jacobsen


text:
Lutakast til Women´s U20 World Championship – Qualification Europe 2018, verður mikudagin 22. november.
Skrivað: Sára Jógvansdóttir
Forkunnug vitjan av DHF
Hondbóltssambandið fær áhugaverda vitjan í vikuni, tá ítróttastjórin í danska hondbóltssambandinum, Morten Hendriksen, og aðalskrivari, Morten Stig Christensen, verða í Føroyum.
Ársins fyrsta leikaramenning
Leikaramenning hevur verið um vikuskiftið fyri U15 (2002 og 2003) og U13 (2004), gentur og dreingir, í høllini á Skála.
Við samanhaldni røkka vit longur
Tað heldur Sonni Larsen, landsliðsvenjari hjá monnum. Í hesum døgum er hann á venjingarlegu í Sandoynni við einum bruttohópi, sum telur 25 spælarar.
Manslandsliðið á venjingarlegu
Manslandsliðið er í hesum døgum á venjingarlegu á Sandoynni. Legan er liður í fyrireikingunum til HM-undankapping, sum verður í Italia í januar.
Lær at hoppa høgt
Lær at gera standiskot
Nýggir A-landsliðsvenjarar
Sonni Larsen og Jeppe Borch skulu standa á odda fyri A-landsliðnum hjá monnum. Teir báðir skrivaðu í gjár undir avtalu fram til 30. juni 2019.
Nýggir venjarar settir
Per Klarup og Christoffur Gert Nielsen skulu standa á odda fyri U20-landsliðnum hjá kvinnum. U20 er fyri leikarar føddir í 1998 og seinni.
Niklas við í Champions League dysti
Málverjin, Niklas Simonsen, var við í hópinum hjá besta liðnum hjá Skjern, tá teir í dag spældu Champions League dyst móti Dinamo Bukarest úr Rumenia.


text:
Í dag varð nýggja fimleikahøllin við Løkin í Runavík reist.
Býráðslimir, bygginevndarlimir og umboð fyri teknisku umsitingina fingu eina rundvísing á byggiplássinum. Semja var um, at høllin sýndist sera rúmlig, bæði í stóra hallarrúminum til reiðskapsfimleik og í hølinum til estetiskan fimleik. Góða útsýnið úr skrokkinum, sum nú stendur, verður lítið broytt, eftirsum báðir endarnir í høllini - eystureftir móti bygdini, og vestureftir móti haganum - vera úr glasi. Síðan suðureftir móti fótbóltsvøllinum verður somuleiðis úr glasi.
Síðani varð farið oman á Sjókafeina, har Runavíkar Kommuna bjóðaði arbeiðsfólkinum í reisigildi.
Magnus Rasmussen, borgarstjóri, takkaði Búsetur fyri gott samstarv og fegnaðist um, at verkætlanin við fimleikarhøll við Løkin nú var komin so væl áleiðis, at reisigildi kundi haldast. Tey, ið varða av fimleikinum í økinum og eru virkin í Støkk, hava leingi ynskt sær eina rættiliga fimleikahøll, og nú væntast hon at standa liðug fyrst í komandi ári.
Hans Poulsen, byggileiðari, takkaði vegna Búsetur kommununi fyri gott samstarv og greiddi síðani eitt sindur frá verkætlanini. Fimleikarhøllin er eitt stórt byggiverk við øgiligum nøgdum av tilfari. Sperrurnar eru óvanliga stórar og sverar. Nú høllin er reist, verður farið undir at inniloka hana. Fyrst takið, og í august koma stóru vindeygapartíini. So um einar tveir mánaðir hevur bygningsverkið veruliga fingið skap.
Spennandi verður at síggja lidna verkið.
Myndarøð: {DB434C51-E03C-4607-9367-E1A1BAE37B98}


text:
Í samband við at arbeiðið at gera gøtuna millum Toftir og Runavík framvið Toftavatni er væl liðið, er ætlanin at skipa fyri einari hugnaløtu við Toftavatn týskvøldið 31. mai. kl. 18.30.
Gingið verður frá bygdunum báðum eftir gøtuni til eitt økið nærhendis brúnni um vatnið. Farið verður av Svangaskarði kl. 18.00 og frá Skúlanum við Løkin kl. 18.15.
Á skránni eru røður, hugleiðingar og felagssangur, og bjóða kommunurnar báðar frukt.
Nes Kommuna og Runavíkar Kommuna hava samstarvað um at gera gøtuna gjøgnum hagan í nattúravakra økinum kring Toftavatn.
Fremsta endamálið við verkætlanini er at varðveita lívfrøðiliga margfeldni í nattúruni. Verkætlanin er partur av norðurlendskum samstarvi hjá Norðurlendska Ráðharraráðnum, sum fevnir um 14 norðurlendskar kommunur. Samskipari í Føroyum er Agenda 21 Stovan, sum upprunaliga fór upp í norðurlendska samstarvið saman við Nes Kommunu. Síðani er Runavíkar Kommuna eisini komin við.
Arbeiðið hevur gingið væl, og hevur gøtan, síðani byrjað varð at gera hana, verið nógv nýtt. Gøtan er upplagd at nýta í samband við rørslu, samstundis sum hon leiðir fólk gjøgnum eitt av vakrastu økjunum í landinum.
Fyriskipararnir vóna, at nógv fólk kemur til hetta forvitnisliga tiltak.


text:
Bræv Paulusar ápostuls til Rómverja, kapittul 12
Áminning um at liva eitt heilagt lív
v1
So áminni eg tá tykkum, brøður, at tit, fyri Guðs miskunnar skuld, bjóða fram likam tykkara til eitt livandi, heilagt, Guði hugnaligt offur – og hetta er andlig gudsdýrkan hjá tykkum –;
v2
og háttið tykkum ikki eftir hesum heimi; men verðið umskapaðir við endurnýggjan av hugi tykkara, so at tit mega fáa at royna, hvat ið er Guðs vilji, hitt góða og hugnaliga og fullkomna.
Vit eru limir á likami Krists og eiga at tæna hvør øðrum við teim náðigávum, vit hava fingið
v3
Tí at við teirri náði, sum mær er givin, sigi eg við ein og hvønn tykkara millum, at hann ikki skal hugsa hægri um seg, enn hann eigur at hugsa, men heldur hugsa við skynsemi, alt eftir sum Guð hevur býtt einum og hvørjum sítt mál av trúgv.
v4
Tí at líkasum vit á einum likami hava nógvar limir, men limirnir hava ikki allir sama gerning,
v5
soleiðis eru vit hinir mongu eitt likam í Kristi, men hvør fyri seg eru vit limir hvør hjá øðrum.
v6
Og við tað at vit hava ymisligar náðigávur, samsvarandi teirri náði, sum okkum er givin, hvørt tað nú er profetagáva, tá latum okkum nýta hana eftir sum vit hava trúgv til,
v7
ella tað er ein tænasta, tá latum okkum varða um tænastuna, ella um einhvør lærir, um læraragerningin,
v8
ella um einhvør áminnir, um áminningina; tann, sum býtir út, geri tað við trúlyndi; tann, sum stendur fyri, geri tað við ídni; tann, sum ger miskunnarverk, geri tað við gleði!
Um kærleika, hvørs til annan, eisini til fíggindan
v9
Kærleikin veri falsleysur; havið andstygd fyri hinum illa, haldið fast við hitt góða.
v10
Verið í bróðurkærleikanum hjartans blíðir hvør við annan; kappist um at veita hvør øðrum virðing.
v11
Verið ikki linir í áhuga tykkara; verið brennandi í andanum; tænið Harranum!
v12
Verið glaðir í vónini, tolnir í neyðini, áhaldandi í bønini.
v13
Sýnið samhug við hini heilagu í tí, sum teimum er tørvur á; leggið tykkum eina við gestablídni.
v14
Vælsignið teir, sum søkja at tykkum, vælsignið, og bannið ikki!
v15
Gleðist við glaðum, grátið við grátandi!
v16
Verið samhugaðir hvør við annan; tráið ikki eftir tí høga, men haldið tykkum at tí lága; verið ikki klókir í tykkum sjálvum!
v17
Gjaldið ongum ilt fyri ilt; leggið tykkum eina við tað, sum gott er fyri alra manna ásjón.
v18
Alt tað er møguligt, tá haldið tit fyri tykkara part frið við øll fólk.
v19
Hevnið tykkum ikki sjálvar, elskaðu tit, men latið vreiðina sleppa framat; tí at skrivað stendur: «Mær hoyrir hevndin til, eg skal endurgjalda, sigur Harrin.»
v20
Nei, er fíggindi tín svangur, tá gev honum mat; er hann tystur, tá gev honum drekka, tí at við tað at tú gert hetta, savnar tú eldgløður á høvur hans.
v21
Lat ikki hitt illa vinna á tær; men vinn tú á illum við góðum!


text:
Bræv Paulusar ápostuls til Rómverja, kapittul 3
Jødar eiga víst fyrijáttanir Guðs
v1
Hvønn fyrimun hevur tá Jødin? Ella hvat gagn er í umskeringini?
v2
Mikið á ein og hvønn hátt! Fyrst og fremst tað, at Guðs orð hava verið litin teimum til.
v3
Tí at hvat um tað? Um so summir vóru ótrúgvir, mundi tá ótrúskapur teirra gera trúskap Guðs til einkis?
v4
Nei, á ongum sinni! Guð skal vera sannorðaður, um so hvør ein maður er lygnari, soleiðis sum skrivað stendur: «Til tess at tú mást vera rættvísur í orðum tínum og vinna, tá ið menn hava sak við teg.»
v5
Men um órættvísi okkara sannar rættvísi Guðs, hvat skulu vit tá siga? Man Guð vera órættvísur, tá ið hann letur vreiði sína koma yvir okkum? Eg tali á mannavísi.
v6
Nei, á ongum sinni! Hvussu kundi tá Guð døma heimin?
v7
Men um sannleiki Guðs við lygn míni er øktur honum til dýrdar, hví verði eg tá enn dømdur sum syndari?
v8
Og eiga vit tá ikki, soleiðis sum vit verða spottaðir fyri, og soleiðis sum summir siga, at vit læra, at gera hitt illa, fyri at hitt góða kann koma burturúr? Rættvísur er dómurin, sum slíkir fáa.
Men teir eins væl og heidningarnir liva í synd, og er tí mannaættin øll sek
v9
Hvat tá? Hava vit tá nakran fyrimun? Nei, als ikki. Tí at vit hava jú áður ásakað bæði Jødar og Grikkar, at teir vóru allir undir synd,
v10
sum skrivað stendur: «Tann er eingin, sum rættvísur er, ikki ein;
v11
tann er eingin, sum vitur er; tann er eingin, sum søkir Guð.
v12
Allir eru teir viknir av leið, allir sum ein vorðnir spiltir; tann er eingin, sum ger gott, ikki ein tann einasti.
v13
Opin grøv er barki teirra; við tungum sínum gjørdu teir svik; ormaeitur er undir vørrum teirra.
v14
Muður teirra er fullur av illbøn og beiskleika.
v15
Fljótir eru føtur teirra til at úthella blóð.
v16
Oyðing og eymd er á vegum teirra,
v17
og friðar veg teir ikki kenna.
v18
Fyri eygum teirra eingin gudsótti er.»
v19
Men vit vita, at alt tað, sum lógin sigur, tað talar hon til teirra, sum eru undir lógini, til tess at hvør muður skal verða teptur, og allur heimurin verða sekur fyri Guði,
v20
við tað at einki hold verður rættvísgjørt fyri honum av lógargerningum; tí at við lóg kemur kunnugleiki um synd.
Men rættvísi Guðs er opinberað øllum í Kristi, og Guð rættvísger tann, sum trýr á Jesus
v21
Men nú er rættvísi Guðs, sum vitnað er um av lógini og profetunum, vorðin opinberað uttan lóg,
v22
tað er: rættvísi Guðs við trúgv á Jesus Krist fyri øllum teimum og yvir øll tey, sum trúgva; tí at eingin munur er.
v23
Tí at øll hava syndað, og teimum vantar Guðs heiður,
v24
og tey verða rættvísgjørd fyri einki av náði hansara við endurloysingini, sum er í Kristi Jesusi,
v25
hann, sum Guð setti fram í blóði hansara sum ein náðistól við trúnni, fyri at sýna rættlæti sítt, við tað at Guð í umbæri sínum hevði umborið tær syndir, sum fyrr vóru gjørdar,
v26
fyri at sýna rættlæti sítt í teirri tíð, sum nú er, til tess at hann kundi vera rættvísur og rættvísgera tann, sum hevur trúgv á Jesus.
Alt rós útistongt
v27
Hvar er tá rósið? Tað er útistongt? Við hvørji lóg? Gerninganna? Nei, men við trúarlóg.
v28
Tí at vit halda tað, at menniskjan verður rættvísgjørd av trúgv uttan lógargerningar.
v29
Ella er Guð bert Guð Jøda? Man ikki eisini heidninga? Jú, eisini heidninga;
v30
so satt sum Guð er ein, og skal rættvísgera umskornar av trúgv og óumskornar við trúnni.
v31
Gera vit tá lógina til einkis við trúnni? Nei, á ongum sinni; vit heldur staðfesta lógina.


text:
Apple umvæling
Nú veitst tú, hvar tú skalt fara! Vit hava gjørt tað púra ómakaleyst fyri teg at umvæla títt Apple tól. Einki putl, einki fjas. Tí vit eru nú eitt góðkent Apple verkstað, og soleiðis fært tú tryggjað tær, at umvælingin verður gjørd til fulnar og undir skipaðum umstøðum.
Kunna teg um prísirnar, ið tað kostar tær at umvæla títt Apple tól hjá okkum, við at velja eina vøru niðanfyri.
Telebúðin er miðdepilin
Er óhappið úti, er tað í Telebúðina, at tú skalt fara við tólinum. Vit hava Telebúðir í Havn, Klaksvík, Saltangará og á Tvøroyri. Í Telebúðini kanna vit trupulleikan við at seta tólið til eina skipan, sum kannar ritbúnaðin. Er talan um sjónlig brek, so sum skíggjabrot ella eitthvørt brek á tólbúnaðinum, er ikki neyðugt at seta tólið til eina skipan. Sama um talan er um rit- ella tólbúnað, so er mannagongdin tann sama. Tá ein tænastu- og/ella kostnaðarmeting er gjørd, verður tólið avhendað av kunda til umvæling hjá Føroya Tele.
Umvælingartíðin er ymisk alt eftir, hvat brekið er. Alt hetta fært tú nærri kunning um í Telebúðini, tá tú kemur inn við tólinum.


text:
Býráðsfundur 1. september 2011
Býráðslimir:
Magnus Rasmussen, formaður
Sæunn Ó. Hansen, næstformaður
Beinta Olsen
Bjarni Kjeld
Arnfinn Langgaard
Karl Rasmussen
Fríðbjørg Weihe
Ikki møtt:
Klæmint Østerø
Kristian Gaardbo
Hans J. Johannesen
Kári E. Jacobsen
1.
J. nr. 105 – 11/00237 2. viðgerð av eykajáttan um fíggjarligan stuðul til Mentanarhúsfelagið.
-Mentanarnevndin hevur á fundi 10/6-2011 mælt til at játta Mentanarhúsfelagnum sama stuðul sum í fjør, 120.000 krónur.
-Fíggjarnevndin hevur á fundi 27.06.2011 tikið undir við við tilmælinum hjá Mentanarnevndini. Samstundis verður mælt til, at býráðið veitir eykajáttan upp á 120 tkr. til hetta.
-Býráðið hevur á fundi 30/06-2011 samtykt at taka undir við tilmælinum frá Mentanarnevndini og Fíggjarnevndini.
-Býráðið hevur á fundi 01/09-2011 einmælt samtykt, at veita eina eykajáttan uppá kr. 120.000,00 til Mentanarhúsfelagið.
2.
J. nr. G 219e – 11/00335 2. viðgerð av eykajáttan til keyp av Beta-bygninginum í Saltangará.
-Vinnu- og havnarnevdin hevur á fundi 20/6-2011 mælir til, at kommunan keypir bygningin.
-Fíggjarnevndin hevur á fundi 27/6-11 tikið undir við tilmælinum hjá Vinnu- og havnanevndini og mælir til, at býráðið veitir eykajáttan upp á 4,2 mió til keypið.
-Býráðið hevur á fundi 30/06-2011 samtykt at taka undir við tilmælinum frá Vinnu- og havnarnevndini og Fíggjarnevndini.
-Býráðið hevur á fundi 01/09-2011 einmælt samtykt, at veita eykajáttan uppá 4,2 mió. kr. til keyp av bygninginum.
3.
J. nr. 541 – 09/00562 Liðuggerð av vegnum Hórheiðar á Skála.
-Byggi- og býarskipanarnevndin hevur á fundi 24/8-2011 mælt til, at gera arbeiðið í ár, og beina málið í fíggjarnevndina fyri at fáa játtan til endamálið.
-Fíggjarnevndin hevur á fundi 25/08-2011 tikið undir við Byggi- og býarskipanarnevndini og mælir til at veita eina eykajáttan upp á 300 tkr.
-Býráðið hevur á fundi 01/09-2011 einmælt samtykt at taka undir við Byggi- og býarskipanar-nevndini og fíggjarnevndini.
4.
J. nr. 352 – 11/00366 Eykajáttan 2011 til øki 3: (Barnaansing).
Tilmæli frá Sosialu deild:
Í mun til framskriving og meting av rakstrarútreiðslunum pr. 30 juli 2011, koma at resta 881.000 í til øki 3.
-Sosiala nevnd hevur á fundi 22/08-2011 samtykt at beina málið í fíggjarnevndina við áheitan um meirjáttan á 881.000 kr. til øki 3. Børn og ung.
Somuleiðis varð samtykt at gera neyvari uppgerð yvir tørvin á meirjáttan fyri økið 2. Almannamál og beina tað í fíggjarnevndina.
-Fíggjarnevndin hevur á fundi 25.08.2011 mælt til at samtykkja eina eykajáttan á 881.000 til økið.
-Býráðið hevur á fundi 01/09-2011 einmælt samtykt at taka undir við Sosialu nevnd og fíggjar-nevndini.
5.
J. nr. 102 – 11/00458 Eykajáttan til øki 2: Almanna- og Heilsumál.
Fyri fíggjarætlanina fyri 2011 er ov lítið avsett til Almanna- og heilsumál.
Tilmæli frá Sosialu deild:
Eftir at hava gjøgnumgingið rakstrarstøðini á øki 2. Almannamál og mett um væntaðu ársnýtsluna út frá rakstaríutreiðslunum pr juli 2011, er niðurstøðan, at tað at resta kr. 150.000 í fyri 2011.
Sosiala nevnd mælir til at samtykkja eina eykajáttan uppá kr. 150.000 til økið.
-Fíggjarnevndin hevur á fundi 25.08.2011 tikið undir við tilmælinum frá Sosialu deild.
-Býráðið hevur á fundi 01/09-2011 einmælt samtykt at taka undir við fíggjarnevndini.


text:
Vilmund Jacobsen 31.08.2016 (23:21)
Meiken fer niður at útbúgva seg
Í kvøld hevur bygdaráðið í Kunoyar kommunu gjørt av at ganga umsóknini hjá borgarstjóranum, Meiken Sólheyg Michaelsen, á møti. Meiken hevur søkt um farloyvi í starvinum sum borgarstjóri frá 1. september til 31. desember 2016.
Á bygdaráðsfundi í kvøld er eisini samtykt, at tað verður Sóleyð Klettskarð í Kongsstovu, sum býr í Haraldsundi, ið tekur við borgarstjórastarvinum í Kunoyar kommunu.
- Sóleyð er ein ung, røsk og dugnalig kvinna, og vit hava samstarvað væl í bygdaráðnum. Eg havi fult álit á henni sum nýggjur borgarstjóri í kommununi.
Tað sigur Meiken Sólheyg Michaelsen við In.fo eftir bygdaráðsfundin í kvøld.
- Orsøkin til, at eg havi søkt um farloyvi, er, at eg fari uttanlands í lestrarørindum. Eg fari til Danmarkar at lesa tað, sum danir rópa “ernæringsassistent”.
Meiken Sólheyg Michaelsen hevur arbeitt í køkinum innan eldraøkið, og tað er hesa leiðina, hon nú fer at útbúgva seg.
- Samstundis, sum eg nú fari í farloyvi, havi eg boðað frá, at eg stilli ikki uppaftur til kommunuvalið í heyst. Hetta hevur verið ein áhugaverd tíð sum borgarstjóri, og tað var trupult á bygdaráðsfundinum í kvøld at ásanna, at nú er liðugt í borgarstjórastarvinum fyri hesaferð.
Meiken Sólheyg Michaelsen sigur, at tað er ikki óhugsandi, at hon einaferð fer at venda aftur í politikk, men tað verður so ikki hesaferð, leggur hon aftrat.
Hetta er annað skeiðið í bygdaráðnum hjá bæði Meiken Sólheyg Michaelsen og Sóleyð Klettskarð í Kongsstovu, og hetta var fyrsta skeiðið hjá Meiken sum borgarstjóri.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Leikbólkurin Opera.fo fer at framføra nýtýddu føroysku operuna “Dagbókin hjá Leporello” á Tjóðpalli Føroya í mars. Nú ber til at ogna sær atgongumerkir.
Í tíðindaskrivi skrivar Opera.fo, at nýggj opera verður frumframsýnd í mars. Opera.fo er nýggjur føroyskur leikbólkur, og “Dagbókin hjá Leporello” er fyrsta operan, sum bólkurin fer at framføra.
Í tíðindaskrivinum skrivar leikbólkurin, at talan er um eina nýtulkan av kendu operuni hjá Mozart, Don Giovanni. Høvuðspersónurin, sum allur leikurin snýr seg um, er framvegis tann samvitskuleysi konufólkarevurin Don Giovanni (Don Juan). Men í okkara modernaðu nýtulking er søgan lýst úr sjónarhorninum hjá tænaranum, Leporello.
Atongumerkjasølan letur upp alment 1. desember, men tú kanst longu nú tryggja tær atgongumerki við at bíleggja niðanfyri. Tað verða bert 5 sýningar á umleið 100 áskoðarar, so tað ræður um at gera skjótt av.
Sýningar verða:
24.mars kl. 19:30, frumframførsla
26.mars kl 19:30
27.mars kl 19:30
28.mars kl 19:30
Í fyrstu verkætlanini verða 12 listafólk á pallinum, flestu teirra føroysk.
Leikstjóri: Annfinnur Heinesen
Solistar: Herfinnur Árnafjall | Ernst Sondum Dalsgarð | Birita Adela Davidsen | Douglas Yates | Birita Poulsen | Paula Danielsen
Kapellmeistari: Fabian Dobler
Tónleikarar: Andreas Tykjær Restorff | Andrass Olsen | Agnar Lamhauge | Jón Festirstein


text:
Estetisk ungdómslið hjá Støkk luttaka í altjóða kapping í Prag, sum verður tann 26.-27. apríl 2008.
Kvinnuunglingar 14-16 ár luttaka í World Challenge Cup II. Hesar hava vunnið gull í báðum steypakappingunum í Føroyum og hava eisini vunnið steypakappingina. Tað eru 7 fimleikarar á kvinnuunglingaliðnum.
Í World Challenge Cup II luttaka lið úr ymsum londum í heiminum sum Finland, Estland, Russland og Kanada.
Gentuliðið 12-14 ár er bjóðað av Kekkiska fimleikasambandinum at luttaka í kekkisku landskappingini fyri børnum, ið verður fyriskipað samstundis sum World Challenge Cup II.
Hetta er fyrstu ferð, at Fimleikafelagið Støkk tekur stig til at fara til eina altjóða kapping í estetiskum fimleiki við so ungum fimleikarum. Mett verður, at tað er sera týdningarmikið, um vit skulu standa okkum í altjóða høpi í framtíðini, at okkara fimleikarar síggja og uppliva støði hjá øðrum topp-fimleikarum í sama aldri.
Tað eru 11 fimleikarar á Gentuliðinum.
Farið verður úr Føroyum mikudagin 23. apríl og komið verður aftur til Føroyar 28.apríl. Við í ferðalagnum eru 24 fólk, (18 fimleikarar, 4 venjarar og 2 foreldur).
Tá ið komið verður aftur til Føroyar, skulu liðini luttaka í FM, sum verður í høllini á Hálsi
3.- 4. mai.
Seinasta sunnukvøld høvdu liðini saman við hinum estetisku liðunum í felagnum framsýning fyri foreldrum, nevnd og innbodnum. Fyri at túrurin skuldi eydnast, hevur verið neyðugt at savna nógvan pening. Fimleikararnir ynskja hervið at takka øllum stuðlunum hjá ferðalagnum. Ferðast verður í jakkum við búmerkjum hjá stuðlunum.


text:
Sætta árið á rað var FM í lendisrenning runnið á fløtuni og í viðarlundini í Hoydølum. Hini árini hevur serliga váti landssynningurin verið ein avbjóðing, men í ár kom hann av landnyrðingi, og so skjótt hann verður høgur, verður veðrið gott í høvuðsstaðnum. Undan kappingini var næstan stilli og sólin skein. Eitt lítið nos fingu rennararnir eina løtu eftir startin, men sólin tók aftur at skína beinanvegin.
Fløtan var turrari og betri at renna á enn nakrantíð fyrr, og væl skuldi ligið fyri at runnið hampuligar tíðir í dag. Út við 100 rennarar vóru á startinum, og av tí at tað gerst so trongligt uppi í viðarlundini, fóru genturnar og dreingirnir avstað tveir minuttir undan teimum vaksnu.
Og so hirdu tey avstað. Gott veður, nógv fólk og vakrir karmar
Dánjal Dahl Ljósheim hevði longu vunnið sær fyrimun fyrstu ferð dreingirnir komu úr viðarlundini, og var væl fremstur tá teir fóru út á tað seinna av teimum báðum umførunum, sum skuldu rennast. Har var eingin slingur í valsinum hjá Dánjali, sum helt rimmar fast um sín oddasess, og vann sín fjórða sigur í vetur. Hans Sivertsen hevur givið Dánjali harða kapping í vetur, men í dag var orkan ikki til staðar. Hinvegin var Hans Erland Thomsen væl fyri í dag, og gav Hansi sterka mótstøðu. So sterka, at tað skuldi ein spurtur heilt fram á málstrikuna til at avgera annaðplássið, sum Hans fekk bert tveir sentimetrar frammanfyri Hans Erland.
Dánjal Dahl Ljósheim vann ein greiðan sigur í dag, meðan Hans og Hans Erland stríddust til seinasta sentimetur. Oddvør Josepsen er beint aftanfyri dreingirnar, og vinnur sín fyrsta sigur í vetur
Maria Biskopstø hevði vunnið allar tær fyrstu fýra kappingarnar áðrenn dagsins kapping. Í dag gekk minni væl hjá henni, og hon mátti síggja Oddvør Josephsen strúka avstað undan. Oddvør megnaði at fylgjal Hansi og Hans Erlandi allan vegin, og gjørdist sostatt tryggur vinnari. Maria Biskopstø var nummar tvey og Birita Ryan gjørdist nummar trý. Unna Ró Jacobsen, sum er væl við í samlaðu kappingini hevur verið sjúk í vikuni, og gavst tí stutt eftir startin.
Maria, Oddvør og Birita gjørdu ein tripp-trapp-Treysti
Tað gerst alt týðiligari og týðiligari, at tað er Jan Elmar Sørensen, sum er tann sterkasti rennarin í Føroyum í løtuni. Tey vaksnu runnu í dag seks umfør, og bert tey fyrstu tvey umførini megnaðu Eirikur Hansen og Julian Gregersen sum teir einastu at fylgja Jan Elmari. Men so var liðugt. Jan Elmar økti leiðsluna alla tíðina, og var at enda úti við 200 metrar frammanfyri. Tað var Julian Gregersen, sum gjørdist nummar tvey. Hann var í hølunum á Eiriki Hansen mest sum alla renningina, og fór so framvið honum at enda. Andrias Hansen bleiv nummar fýra í dag, heilt stutt eftir Julian og Eirik. Tað verður spennandi at síggja, um hann veruliga kann taka dystin upp við teir fremstu næstu ferð. Ilt er at samanbera tíðirnar tey ymsu árini, men tíðin hjá Jan Elmari var so góð, at tað bera er Marnar Djurhuus, sum hevur runnið skjótari.
Jan Elmar kemur einsamallur men útlúgvaður á mál. Eirikur slapp ikki av við Julian, og so gjørdi Julian av við Eirik
Jan Elmar og Julian fegnast um fremstu plássini, og at Sisu kom hoym, meðan Hansen-brøðurnir leggja saman ráð, hvussu teir skulu fáa bilbukt við ungu klaksvíkingunum
Rebekka Fuglø var heldur einki fyri at gera kvinnukappingina spennandi. Beinanvegin var hon greitt á odda og økti stútt og støðugt til hon kom á mál smáar tveir minuttir undan Rigmor N. Arge á øðrum plássi. Duruta á Lofti, sum hevur havt patent uppá triðjapláss í vetur, hevði ikki ein av sínum bestu døgum, og stríðið um bronsuna kom at standa millum Kristu Nielsen og Beintu Hoydal Joensen. Leingi lógu tær heilt javnar, men á seinasta umfari avgjørdi Krista, og fór 10 sekund undan Beintu.
Rebekka kemur á málið klárt á odda. Krista Nielsen rann seg til bronsu
Fremstu veterankvinnurnar. F.v.: Krista, Rigmor og Duruta
Tríggjar tær fremstu kvinnurnar hjá superveteranunum
Sum so ofta var Jens Weihe fyrstur av superveteranunum. Bent Jakobsen kom syngjandi á mál nummar trý. Kári Simonsen var millum teirra.
Í unglingabólkinum hevur úrslitið verið tað sama øll tey fyrstu fýra umførini. Í dag býtt var Julian aftur vinnari, men Rógvi Kárason tók silvurið og Gunnar Sivertsen bronsun.


text:
Fakfelagsforkvinnan á trappuni
Eg kenni meg noydda til enn einaferð at spyrja, hvat er ætlanin við eldraøkinum í Tórshavnar kommunu?
Tí veruleikin er, at tað er stórt starvsfólkatrot á eldraøkinum.
Sjálvboðið arbeiðið hevur allarhelst verið í alla tíð, sum Bergun Kass, býráðskvinna vísir á. Munurin er bara, sum býráðskvinnan eisini vísir á, at tað hevur broytt skap, lukkuvís. Frá at vera treytað av vælvild frá grannum og góðum fólki, hava vit fingið eitt samfelag, ið viðurkennir at tann einstaki eldri, sum tørvar hjálp, skal fáa tað frá løntum útbúnum fakfólki, sum eisini eru undirløgd krøv.
At ímynda sær, at eg sum fakfelagsforkvinna skal standa á trappuni og forða fyri sjálvbodnari arbeiðsmegi, at koma upp trappurnar skilji eg ikki. Tí at tað er ikki mín stúran, hvørt vit skulu loyva, sjálvbodnum arbeiði ella ikki. Sjálvboðið arbeiði er longu kring alt landið í ymsum skapið til frama fyri okkaru eldru.
Tað, ið eg vil vegna limirnar, er at minka um arbeiðsbyrðuna og starvsfólkatrotið, sum tíanverri Bergun Kass ikki viðgerð í sínum aftursvarið.
Í 2009 staðfesti ein kanning at eini 715 nýggj størv innan Nærverkið, máttu setast fram til 2015, men er hendan kanning ikki tikin nakað serligt til eftirtektar. Tì vil eg áhaldandi vísa á starvsfólkatrotið, og er sjálvboðið arbeiði ikki tann hjálpin okkara eldru tørva mest og vil eg enn einaferð heita á okkara politikarar um at uppraðfesta eldraøkið.
Mary Antonsdóttir, forkvinna
Heilsuhjálparafelag Føroya


text: Viðfestur er úrslitalistin frá svimjistevnuni í Havn í gjár, umframt úrslitafílur til hagtalsbrúk. Av frægastu úrslitum kunnu nevnast, at Turið S. Christiansen setti nýtt føroyskt juniormet í 200 bringu, við tíðini 2:41.42, og at suðuroyargenturnar Guðrun Mortensen, Tanja Skaalum, Erna Katrin Olsen og Helena Sævarsdóttir settu nýtt føroyskt juniormet í 4×50 frí, við tíðini 1:56.59. Óluva Jacobsen úr Ægir vann sær við tíðini 1:05.02 eina silvurnál í 100 frí, og Maria á Høvdanum úr sama felag eina bronsunál í 50 frí, við tíðini 35.84. Og hartil vann Lív Erlingsdóttir Eidesgaard sær eisini eina bronsunál í 50 frí, við tíðini 35.61.


text:
Tíðindaskriv frá Svimjisambandi Føroya
Fýra umboð fyri Svimjisamband Føroya vóru leygardagin á vitjan í Sørvági, at skipa fyri venjing, kapping og fundi um svimjing saman við góðum fólki har vesturi. Hetta gjørdist ein fínur dagur, har ið børn og vaksin stuttleikaðu sær saman, og har vágafólk prógvaðu, at tey avgjørt eisini eiga evnaríkar svimjarar.
Umboðini fyri Svimjisamband Føroya vóru feðgarnir báðir Jon og Dánjal Hestoy, sum eru ávikavist formaður í Svimjisambandi Føroya og venjari/svimjari í Havnar Svimjifelag. Hartil Rókur í Jákupsstovu, næstformaður í Svimjisambandinum, og Sørin Djurhuus sum á sinni var primus motor fyri svimjifelagnum Skeggjar í Gøtu, umframt nú at vera eykalimur í starvsnevnd SSF.
Dagurin varð skipaður sum fyrst 2 tímar av venjing, har børnini lærdu ymiskt grundleggjandi um svimjing, kappsvimjing og lívbjarging. Tey vórðu býtt upp í tveir bólkar eftir svimjiførleika, og fingu so á hvør sínari helvt av svimjihylinum frálæru í til dømis at starta av skamli og venda í einum svimjihyli, og í hvussu mannagongdin er tá ið dómarin floytar svimjarar upp á startskamlarnar.
Eftir døgverðasteðg varð skipað fyri nøkrum rættiliga óformellum svimjikappingum, uttan tíðtaking ella kolldøming ella líknandi, men har svimjarar tó gingu upp í tað við lív og sál. Her fingu umboðini úr Svimjisambandinum sjón fyri søgn, at í Vágoynni finnast minst líka nógv góð talent innan svimjing, sum alla aðrastaðni í Føroyum.
At enda var ein fundur við svimjarar, foreldur og onnur áhugaði, har børnini fingu prógv um luttøku í svimjikappingini, og umboðini úr Svimjisambandinum síðani greiddu frá um svimjing. Sagt varð frá um hesa “slóðaraskipan”, sum er navnið ið er valt til hetta átak, at ferðast regluliga út til øki har svimjihylur er, men einki svimjifelag. Svimjisambandið ynskir sjálvsagt at øll í Føroyum skulu hava atgongd til eitt svimjifelag, at styrkja um heilsu og lívbjargni hjá øllum, umframt okkara hóp av góðum kappsvimjarum.
Hesin dagur var samstundis sum Pál Joensen er á venjingarlegu í Potsdam, og samstundis sum 26 av okkara bestu svimjarum eru á venjingarlegu í Íslandi. Eitt eindømi ið vónandi kann endurtakast, at Svimjisambandið skipar fyri trimum venjingartiltøkum í senn, ið spenna líka frá okkara heimsstjørnu Pál Joensen, til at leita eftir nýggjum talentum.
Vegna Svimjisamband Føroya
Rókur í Jákupsstovu


text:
Orð: Christen Holm-Isaksen
Lag: Kay Laugesen (Nu piber alle fløjter)
1. Nú tiga allir fuglar, nú skýmir víða hvar,
og lítli beiggi er av ferðum móður.
So leingi og so víða hann hevur fjakkað sær.
Nú minnist hann á dag, sum var so góður,
tá sólin skein og fuglar lótu fróðir.
2. Hann letur eygað aftur og minnist grønan bø,
har heimakúgvin seg í tjóðri flyttur.
Hon etur summardáar og beljar býtt: mø mø!
mót ungunum, sum eggjablommur littir –
teir gásarungar sum teir vóru fittir!
3. Á garði situr erlan og slettir velið títt;
“gómorin systi!” sigur beiggi blíður.
Ein bilsin músabróðir har stingur høvdið sítt
úr holi út – og innaftur hann smýgur.
“Søtt-søtt-søtt”, sigur erlan, tá hon flýgur.
4. So spakuliga fer hann um sóljugula veit,
har mýrisnípan undir bakka eigur.
Tey snípubørn har goyma seg trygg og mett og heit,
og mamma eymt teir brúnu veingir breiðir.
Áh, einki er so fitt sum fuglareiður!
5. Ja nú er summar komið, nú sólin vermir lond
og tveitir gyltar perlur yvir sjógvin.
Teir tjaldursflokkar ferðast so snjallir fram við strond,
og mjúkt í lofti floytar grái spógvin;
langt burt í haga einsligt letur lógvin.
6. Men her er hvíti sandur – so bátin út á flot!
Skjótt ferðast beiggi víða millum landa.
Tey kombikk gløa bilsin – og hvørva sum eitt skot.
Har var eitt sker, har skútan mundi stranda.
Ja havið goymir mangan duldan vanda.
7. So lættur gongur leikur tann líðulanga dag
í burturgoymda, kvirra dreymalandi;
har aldurunið tutlar sítt friðarliga lag,
og kvøldarsólin logar sum í brandi
á bláum hyljum, hvítum skeljasandi.
8. Tá tagna allir fuglar, tá skýmir víða hvar,
og lítli beiggi er nú blivin móður.
Nú heimaftur til mammu hann fer at fjakka sær;
hann minnist henda dag, sum var so góður,
tá sólin skein og fuglar lótu fróir.


text:
At hava rætta og uppiborna andstygd fyri Islam skal ikki vekslast við rasismu. Trúgv og rasa eru hvør sítt. Arabarar eru ikki verri kjøt enn Christið kjøt, so rasa er her óviðkomandi, men Islam er frá Satan, CHristin trúgv er frá Guði. Islam blandast ikki við nakað, tað tekur yvir. Hvat siga tit tá? Eg sigi: Halt Islam úti. Um tit loyva teimum inn, og teir taka yvir, so verður blóðbað. Well, tá fari eg heim, við eitt kjopp, tá teir skilja mítt høvur frá kropp. Tað verður tykkara skyld, ikki mín. Var eg kongur í Føroyum, so vórðu allir muslimar, av øllum slagi, vístir av landinum, per flux. Og tað kanst tú bora upp í títt vinstra nasarhol, til tú bløðir.
Altso, eingin rasa er frægari enn nøkur onnur, tí arabisk Christin eru ofta tey bestu christnu, sum tú finnur. Tað er bara EIN trúgv, sum er sonn, og sum førir til Guðs og til himins, gevur frelsu og ævigt lív, tað er CHristna trúgvin, vælatmerkja tá ið ein er frrrelstur. So har mugu onnur, og øll, bara droppa sína følsku trúgv, og taka við hini sonnu. Og tað kanst tú “dáma”, ella ikki, tú um tað. Vraka CHrist Jesus, og tú fert í helviti. Tak við Muhammed, og tú fert sama veg. Soleiðis er tað!
Guð vil ikki samanblanding. Tað var Guð, sum deildi tjóðirnar sundur við tungumálaørkymlan Bábels, og hann hevur sett mørkini, landamørkini, sum skilja tjóðirnar; sum Paulus segði á Mars heyggi: Og hevur gjørt av ēinum blóði allar tjóðir manna fyri at dvøljast á allari ásjón jarðarinnar, og hevur ásett tíðirnar – fyrifram fyriskipaðar, og mørkini av teirra bústaði (Gern. Áp. 17:26 FKJ). Muhammedanarar kunnu eiga arabia og Sahara, Jødarnir fingu Canaans land, meðan vit CHristnu eiga Evropa. Tað hava Pólendingar og Ungverjar skilt. Gott í teir!
Ennvíðari er tað Guð JE-HO´-VAH, sum hevur givið frelsuna í syni sínum Jesusi CHristi, og trúgvin á hann kann ikki blandast við aðra; hon er annaðhvørt óblandað og rein, ella ikki CHristin trúgv yvirhøvur. Okkum er áboðið í Guðs orði at berjast fyri trúnni, sum varð einaferð fingin teimum heilagu, sí Judasarbræv vers 3. Okkara bardagi fyri trúnni er ikki við svørði, men tað er tað hjá muhammedanarum. Fyri at forðast at koma har til, at tað verður blóðbað í Evropa, áttu leiðararnir ikki at havt loyvt teimum inn. Men nú er ov seint í mongum londum í Evropa. Men ikki hjá Føroyum.
Islamophobur? Ja! vegna lívið hjá mær, tær, og øllum Føroyingum til alla ókomna framtíð. Eg elski arabarar, sum øll onnur fólk, men eg havi alla hugsandi andstygd fyri islam, í øllum tess formum, tí í rótini til islam liggur slangan Satan. So hevur tú altso fyri einaferð skyld hoyrt satt. At tú fært fnatt, títt dumma skvatt, tað taki eg syngjandi lætt.
Latum okkum standa saman um at halda muhammedanarum úti úr Føroyum. Teir kunnu sjariast so galið teir vilja onkustaðni langt inni í sahara. Og, sum sagt, tað er ikki racistiskt. Men tað er andstygd fyri eini trúgv, sum kom upp úr helviti, og hvørs “prophetur” ikki var nakar prophetur, men ein barnamisbrúkandi massamordari.


text:
Veljarakanning: Fólkaflokkurin rennur frá hinum flokkunum
politikkur05-10-2018 - 11:18 - Jóanis Nielsen
Veljarakanning, sum er gjord fyri portal.fo vísir at Fólkaflokkurin verður stóri vinnari, um løgtingsval er nú.
Nýggja veljarakanningin, sum spyr.fo gjørdi fyri Portalin í gjárkvøldið vísir, at Fólkaflokkurin fær 9 tingsessir um val var nú.
27,5 prosent av spurdu veljarunum siga seg fara at seta krossin út fyri Fólkaflokkin, og hetta er størsta undirtøkan, sum flokkurin hevur havt seinastu 40 árini.


text:
Uppskot til eykajáttanarløgtingslóg til mentanargrunn landsins
Løgtingsmál nr. 140/2011: Uppskot til eykajáttanarløgtingslóg fyri mars 2012-2
§ 7. Mentamál
A. Yvirlit
Játtanar yvirlit
Tús. kr. Netto Útreiðslur Inntøkur
Útreiðsluætlan – – –
Løgu ætlan – – –
Mentan – –
7.24.1. Ymsar útreiðslur……………………………………….. -650 –
7.24.2. Skapandi og útinnandi 650 –
B. Játtanir
Útr. Innt.
– Tús. kr. –
7.24.1. Ymsar útreiðslur
24.1.13. Ymiskir studningar (Stuðulsj.) J: 2.200 –
EYJ: -650 –
7.24.2. Skapandi og útinnandi virksemi
24.2.04. Mentanargrunnurin (Stuðulsj.) J: 6.412 –
EYJ: 650 –
Viðmerkingar:
Fleiri smáar stuðuljáttanir til mentanarátøk liggja í Mentamálaráðnum, og hesar eiga at
flytast inn undir Mentanargrunn Landsins. Tað er góður fyrisitingarsiður, at stuðulsjáttanir
ikki liggja ov nær landsstýrisfólkinum. Á henda hátt nýta vit armslongdarprinsippið, og
tann fyristingarliga eindin – í hesum føri Mentanargrunnur Føroya – fær høvuðsábyrgdina
fyri, hvussu stuðulin úr landinum skal raðfestast listini og mentanini at frama.
Tað hevur stóran týdning, at Mentanargrunnur Landsins verður styrktur, bæði fakliga og
fíggjarliga, so hann kann vera tann mest týðandi grunnurin, tá tað snýr seg um at stuðla list
og mentan.
Málið skal vera, at vit komandi tíðina menna Mentanargrunnin til eitt veruligt Lista- og
mentanarráð, ið kann umsita stuðulsjáttanir til list og mentan, verða íverksetari, tá umræður
listarlig og mentanarlig átøk, skapa menning innan hetta økið, og vera ráðgevandi eind hjá
landinum og øðrum, tá umræður list og mentan í Føroyum.
Tí verður skotið upp, at flyta stuðulsjáttan 04 (stuðul til onnur endamál) og 06 (stuðul til
listafólk) inn undir Mentanargrunn Landsins.
Á Løgtingi, 28. februar 2012
Høgni Hoydal Sirið Stenberg Páll á Reynatúgvu
Bjørt Samuelsen Gunvør Balle Kristina Háfoss